text:
Listaleygardagur/
Henda fjórða leygardag eftir Ólavsøku, endin á Hundadøgum, byrjanin á skúlaárinum, er hugurin savnaður um listina. Í Reykjavík er mentanarnátt, og føroysk list tekur lut, eitt nú verða glasfuglarnir hjá Tróndi Patursson fagnaðir, har teir hanga í Hørpu. Orka fer at spæla í kvøld og filmurin True Love hjá Heiðriki á Heygum verður sýndur og mangt annað. Men eisini í Føroyum er ovmikið av list at síggja og fara til, í Ribarhúsi í Fuglafirði ber inntil 26.aug. til at síggja ljósskygdar myndir hjá Zachariasi Heinesen.
Men tað ber eisini til at njóta listina við hús, beint nú havi eg t.d. fingið eina undurvakra plátu, sum eg um eg gleði meg at lurta eftir og skriva um. Eg fekk eisini heimsins besta pakka í gjár við einum elalítlum nelli av einari mynd hjá Hanna Bjartalíð og aftanfyri myndina, hevði hann lagt mær eina deiliga fjøl, eina blondinu av einum træfiguri, sum eg gleði meg at fáa uppá veggin. Og hon er so deiliga lítil, at eg í grundini fer at bera til at fáa hana upp á okkara myndavtaglaða vegg. Eftirhondini eigi eg fleiri skøltamyndir hjá Hanna Bjartalíð, sum eg haldi vera millum míni mest lívsjáttandi listaverk. Og so siti eg mitt í dramatisku, stóru skaldsøguni hjá Carl Jóhan Jensen, sum gjøgnum gjølligar persónslýsingar málar eina stórsligna mynd av óndskapinum í Europa fram móti øðrum veraldarbardaga. Eg gleði meg at lesa víðari, men fyrst kemur her ein deiliga heystlig yrking úr frálíka savninum Eg eri næstur (2013) hjá Oddfríði M.Rasmussen, sum eg júst havi lisið umaftur.
Glopp
Meðan bløðini troystarleys falla til jarðar
og regnið tyngir ferð teirra móti oyðandi gapum,
flúgva feigir fuglar í minni mínum.
Eg bukki meg fyri tí farna.
Leggi meg niður í gylta grasið
At lurta eftir urinum,
ið gongur í tómgongd.
Meðan bløðini og droparnir
soleiðis
falla niður á munnin,
verður skrokkur mín borin
burtur av túsund skríðandi tankaormum,
sum fara við mær,
sum sólin fer við døggini.


c: text/html

text:
Við love skal land byggjast
Fyrr varð sagt, at fosturlandskærleiki var fortreytin fyri føroyskari tjóðarbygging. Tað verður ikki sagt so ofta longur - men tað er framvegis rætt
Sjúrður Skaale
(Hetta er ein stytt útgáva av einum longri teksti úr bókini Exit Føroyar).
PGE Arena í Gdańsk, 14. juni 2012. Komandi EM-vinnaraliðið, Spania, hevur eina fótbóltsframførslu, sum næstan er listarlig. Mótstøðuliðið, Írland, rennur sum svakt eftir bóltinum - men fær hann næstan aldrin.
Tað er kortini ikki bara spanska liðið, tosað verður um eftir dystin. Írsku áskoðararnir fáa minst líka nógva umrøðu.
Teir hoyrast betur og betur, sum dystinum líður. Og tá støðan er 3-0 til Spania standa allir, við grøna turriklæðnum yvir høvd, og syngja tann eyðkenda írska sangin: Low lie, the Fields of Athenry.
Tað verður eisini 4-0 - men sangurin bara harðnar. Sponsku áskoðarnarnir hoyrast ikki yvirhøvur.
At írarnir stóðu so væl saman, hóast teir taptu, hugtók ein frásøgumann hjá BBC so nógv, at hann steðgaði síni frásøgn, og segði: "I'll be quiet for a minute, so you can listen to this."
Aðrir áskoðarar venda sær ímóti sínum liði, tá tað gongur illa. Tá tapa øll. Men tann dagin í Gdańsk vann Írland ein flottan sigur, hóast teirra fótbóltslið tapti á vøllinum. Írsku áskoðararnir sýndu treytaleysan stuðul til sítt egna.
Tað eru ikki bara fótbóltsliðum, sum tørva slíkan stuðul. Tað gera londum eisini. Tí byrjar hvør einasti skúladagur í USA við, at øll í felag geva tað kenda lyftið: "I pledge Allegiance to the flag of the United States of America and to the Republic for which it stands, one nation under God, indivisible, with Liberty and Justice for all." Týðandi hendingar innan bæði politikk og vinnuliv í USA byrja við somu orðum.
Í tí romantiska tíðarskeiðinum í Føroyum fyrst í farnu øld varð eisini yrkt og sungið nógv um hetta at vera trúgvur ímóti sínum landi. Tjóðskaparkenslan fevndi eisini um tann religiøsa- og aðrar partar av samfelagslívinum. Í skótalyftinum verður t.d. sagt "Við æru míni gevi eg tað lyfti, at eg eftir førimuni vil vera trúgvur móti Guði og landi mínum".
Tað er ikki av tilvild, at samfeløg, stór og smá, hava roynt at styrkja tann tjóðskaparliga samleikan og samanhaldið.
Viðhvørt er neyðugt, at einstaklingar eru sinnaðir at taka eitt eyka tak fyri felagsskapin. Sum Kennedy segði, tá hann tók við sum forseti: "Ask not what your country can do for you - ask what you can do for your country".
Skulu slík orð ikki falla í gaddajørð krevur tað, at fólk ikki bara kenna seg sum part av sínum samfelag, men eisini, at tey kenna samfelagið sum part av sær sjálvum.
Ilt eyga skal einki gott sjá
Er tørvur á hesum í heimsveldinum USA - nógv størri er tørvurin í mikrolandinum Føroyum.
Vit búgva ikki í Føroyum av praktiskum orsøkum, segði Heðin Brú. Orsøkirnar eru meira ókonkretar. Tað snýr seg um kenslur. Stoltleika. Kærleika. Um virðing fyri tí felagsskapi og teimum virðum, sum her eru skapt, og um vilja til at føra hetta víðari og menna tað. Um alt, tað, sum vit í einum orði kunnu nevna tjóðskaparkensluna.
Vantandi íløgur í útbúgving er høvuðsorsøkin til fráflytingina. Men kann tað hugsast, at viknandi tjóðskaparkensla eisini er ein orsøk?
Tað er jú við hugburðinum til okkara land, at vit áseta virði á tí. Tað ber ikki til objektivt at siga, um Føroyar eru gráar ella litríkar. "Tað veldst um eyga, sum sær", siga vit. Og vit siga jú eisini, at ilt eyga einki gott skal sjá. Tá vit mjarra um, at hetta og hitt ikki er nóg gott í Føroyum, minkar virðið á landinum. Ikki bara í annara eygum, men eisini í okkara egnu eygum.
Jóannes Patursson ávaraði ímóti hugburðinum, sum sigur, at "har er bara grátt útyvir grátt", tí takið hjá tjóðskaparrørsluni í síni tíð var júst at læra føroyingar at síggja og virðismeta tað ríkidømið, sum vit búgva mitt í.
Er hugburðurin positivur, fáa vit eyga á tað vakra, tað stórsligna og tað virðismikla. Har trupulleikar og avmarkingar eru, síggja vit avbjóðingar. Har okkurt er, sum okkum ikki dámar, vilja vit leggja orku í at broyta tað.
Gera vit í kjakinum um fráflytingina tað mistak, at vit støðugt taka tað negativa fram?
Praktiski mátistokkurin
Nærum eingi smá samfeløg standa seg í kappingini um fólk. Men hjá okkum flyta fólk ikki úr útjaðaranum til býirnar. Vit eru ein europeiskur útjaðari. Tey, sum flyta til býirnar, flyta av landinum. Tey fara við øllum sínum førleikum og tí, tey hava at geva samfelagnum. Og, ikki minst: tey fara við sínum ynskjum um at ávirka og broyta samfelagið. Úrslitið kann gerast samfelagslig stagnatión.
Fráflyting hevur altíð verið ein hóttan móti Føroyum - men hon er meiri álvarsom nú enn fyri fáum árum síðani. Bæði tí vit fáa færri børn, og tí landamørk eru nógv kámari, enn tey hava verið.
Fyri bara 20 árum síðani var tað eitt rættiliga grundleggjandi frával, um tú valdi at búseta teg í Danmark. Vinir, familja og tann føroyski felagsskapurin - tað bleiv alt valt frá. Men nú kanst tú, takkað verið nýggju miðlunum, varðveita alt hetta, samstundis sum tú býrt í Danmark.
Ja, ringrásin er komin so langt, at mong eisini mugu fara til Danmarkar fyri at vera saman við familju og vinum - tí tað er har, tey eru. Fleiri dømi eru t.d. um ommur og abbar, sum flyta niður til børn og barnabørn.
Prísurin fyri at búseta seg uttanlands er sostatt nógv minni, enn hann hevur verið. Tí troðkar tann øvuti spurningurin seg fram: Hvør er prísurin fyri at búgva í Føroyum?
Tað er, tá hesin spurningurin verður settur, at tann praktiski mátistokkurin verður tikin fram - og tá tapa Føroyar. Sosialu veitingarnar eru jú hægri í Danmark. Prísirnir á mjólk og breyði eru lægri. Mentanartilboðini fleiri. Húsaleigan lægri. Møguleikarnir at ferðast eru betri. Sóltímarnir fleiri - og so víðari.
Tí er meiri enn nakrantíð tørvur á, at tey økini, har Føroyar "vinna", verða tikin fram. Alt tað, vit kunnu vera errin av. Náttúran. Mentanin. Søgan. Málið. Felagsskapurin. Tryggleikin. Hetta at vit eru so fá, at hvør einstakur veruliga kann hava ávirkan - um hann vil.
Tað er virðingin fyri øllum hesum, sum kann fáa fólk at síggja uppgávur og avbjóðingar í staðin fyri trupulleikar og avmarkingar.
Nógvir føroyingar - teir allar flestu - hava hendan hugburð. Hann er orsøkin til, at tey mongu, sum av praktiskum ávum eru freistað at virka uttanlands, gera íløgur uttanlands og búgva uttanlands, kortini gera tað í Føroyum.
Men hugburðurin er ringur at fáa eyga á, tá studentar ganga við skeltum, sum siga "VIT RÝMA", um tey ikki fáa so og so nógv í studningi. Ella tá útisiglarar og fiskimenn, í kjakinum um teirra skattaviðurskifti, støðugt seta fram hóttanina um at rýma, um teir ikki fáa sín vilja. Ella tá fólk, sum annars eru væl fyri, taka fram prísir á víni og øli sum orsøk til, at Føroyar eru eitt ringt land.
Nógv flyta úr Føroyum, tí ymiskar umstøður tvinga tey til tað. Og nógv av teimum geva sítt stóra íkast til føroyska samfelagið, hóast tey búgva uttanlands. Men nøkur eru eisini, sum velja Føroyar frá, tí kenslurnar fyri landinum ikki eru serliga sterkar. Tí tíma tey heldur ikki at stríðast fyri at broyta tað, tey halda vera galið í Føroyum.
Samkynd gott dømi
Í kjakinum verður næstan altíð sagt, at politikarar hava alla ábyrgdina av teirri hættisligu gongdini. Tað er "ókorrekt" at siga, at fólk hava nakra ábyrgd sjálv. Men samfelagið er demokratiskt, og øll hava møguleikan at ávirka tey viðurskifti, sum tey eru ónøgd við.
Eg havi hug at taka samkynd fram sum dømi um fólk sum velja Føroyar, hóast tað, sæð úr einum praktiskum sjónarhorni, kann vera tvørligt.
Um allan vesturheimin er rætturin hjá samkyndum at ganga saman í parlag eitt av dagsins stóru stríðsmálum - og allar flestu londini loyva tí nú.
Hetta er helst eisini framtíðin í Føroyum - men hon kemur ikki av sær sjálvari.
Tá málið um 266b var fyri, bóru fleiri leiðandi politikarar fram ótrúliga víðgongd, reaktioner sjónarmið. Kjakið vísti, at Føroyar á summum økjum eru strandaðar í einum tíðarlumma.
Broytingin í 266b varð kortini samtykt, og mong hildu, at hon var fyrsta stig móti skrásettum parlag. Men tað er eingin automatikkur í tí. Hevði uppskotið um at bannað happing av samkyndum verið lagt fyri sitandi løgting, hevði tað helst fallið.
Hetta hevur fingið onkran samkyndan til alment at mæla sínum felagum til at gera sum so mong onnur, og rýma úr Føroyum. At brúka tíð og orku uppá at stríðast ímóti fólki, sum ikki vilja viðurkenna teg, sum tú ert, kann eisini haldast vera í besta føri meiningsleyst og í ringasta føri eyðmýkjandi. Serliga tá øll grannalondini, so ella so, veita samkyndum full rættindi.
Men fólk vóru, sum í staðin tóku dystin upp. Sum heldur enn at spyrja hvat Føroyar kundi gera fyri tey, spurdu hvat tey kundu gera við Føroyar.
Við alskyns tiltøkum hava tey gloppað vindeyguni í tí føroyska húsinum, og fingið frískligan gjóstur inn.
Uttan mun til, hvat ein heldur um skrásett parlag, so er hugburðurin fyrimyndarligur:
Í staðin fyri at flýggja undan konservativa hugburðinum, sum ofta er í einum lítlum samfelag, hava hesi fólkini nýtt fyrimunirnar, sum eru í einum lítlum samfelag: nevniliga at tann einstaki er ein stórur partur av heildini, og at tann, sum vil hoyrast, hoyrist. Tann, sum vil broyta, kann broyta.
Mong, sum trívast illa í Føroyum, kundu lært av hesum. Men aftur her: at vilja broyta eitt samfelag krevur, at tú ert góður við samfelagið.
Nationalisma kann vera ekskluderandi og ódámlig. Og tann uppblásta sjálvsdyrkanin vit síggja í t.d. USA, er alt ov nógv av tí góða. Men eitt sindur av kenslum fyri okkara egna mugu vit hava.
Ella sum 200 siga tað: Við love skal land byggjast.

robotstxt: allowed

filter: keep


text:
Vágs kommuna søkir eftir einum starvsfólki til móttøkuna á heilsumiðstøðini í Vági at byrja skjótast til ber.
Arbeiðsuppgávur
Í høvuðsheitum inniber starvið at veita ymiskar tænastur til borgaran, og eftir førimuni skalt tú eisini veita tænastur til onnur heilsufaklig starvsfólk á heilsumiðstøðini.
Starvið inniber millum annað:
- Telefonavgreiðsla
- Kundaavgreiðsla
- Bílegging av heilivági
- Annað fyrifallandi arbeiði
Førleikakrøv
Tað er ein fyrimunur, um tú hevur royndir innan heilsuøki og soleiðis hevur gott innlit í mannagongdir í mun til hetta arbeiðsøki.
Tínir kt-førleikar skulu vera góðir og tað er ein fyrimunur, at tú dugir at nýta telduskipanina Cosmic.
Sum persónur er umráðandi, at tú ert fleksibul, ábyrgdarfullur, og kann arbeiða sjálvstøðugur og undir trýsti.
Setanartreyir
Talan er um hálvtíðarstarv. Starvið er lønt samsvarandi sáttmála millum Kommunala Arbeiðsgevarafelagið og avvarðandi yrkisfelag.
Meira fæst at vita um starvið við at ringja á telefon 733008.
Umsóknir, saman við upplýsingum um útbúgving og royndir, skulu verða Vágs Kommunu í hendi í seinasta lagi fríggjardagin 8. juni 2018 kl. 12:00.
Umsóknin skal sendast til :
VÁGS KOMMUNA
Vágsvegur 30
FO-900 Vágur
Viðm. Starvsfólk til Heilsumiðstøðina


text:
Freistin at søkja MA í vegleiðing nærkast
Komandi mánadag 3. juni er freistin til at søkja inn til parttíðarlestur í lestrar- og yrkisvegleiðing á masterstigi við lestrarbyrjan á heysti í 2013.
Stórur tørvur er á útbúnum vegleiðarum í Føroyum, bæði innan fólkaskúla, miðnám, aðrar skúlar, á Fróðskaparsetrinum og á arbeiðsmarknaðinum. Uppgávur vegleiðarans eru fjøltáttaðar og fevna m.a.um øll viðurskifti, ið hava við lestur, lestrartøkni, trivnað og val av útbúgving og yrki at gera. Til tess at nøkta hendan tørv, hevur Mentamálaráðið boðað frá, at útbúgving av vegleiðarum skal raðfestast í 2013. Tí er Setrið farið til verka, saman við Háskóla Íslands og umboðum úr vegleiðaraumhvørvinum í Føroyum, at leggja lunnar undir eina komandi vegleiðaraútbúgving. Útbúgvingin, ið fær heimstað á Námsvísindadeildini á Fróðskaparsetri Føroya, er skipað sum ein yvirbygningur á Masterstigi (120 ECTS), ið byggir á aðra viðkomandi útbúgving, ið er minst á Bachelorstigi (t.d. fólka- ella miðnámsskúlalærari). Fyrsta modulið (15 ECTS), har høvuðsinnihaldið verður samskifti, etikkur og vegleiðaraástøði, verður boðið út við lestrarbyrjan í 2013. Námsstigini, ið fevna um 15 ECTS per lestrarhálvu, svara til hálvtíðarlestur. Útbúgvingin, ið er granskingargrundað, verður skipað við eini blanding av intensivum seminarum, lestrarbólkum, sjálvlestri, og samskifti umvegis fjarlestur.
Endamál við útbúgvingini
Málið er at førleikamenna virkandi og nýggjar vegleiðarar, at menna vegleiðing í Føroyum, og at professionalisera vegleiðarar og vegleiðarayrkið, eins og siðvenja er í londunum rundanum okkum. Flestu vegleiðarar innan føroyska útbúgvingarverkið hava lítla ella als onga fakliga útbúgving innan vegleiðing sum yrki, so tí er nýggja útbúgvingin eitt kærkomið útbúgvingarstig, og ein liður í skipan og menning av allari lestrar- og yrkisvegleiðing í Føroyum. Við nýggju útbúgvingini fær Setrið høvi at integrera trý kjarnuøki innan universitetsútbúgvingar: gransking, praksis og samfelagsávirkan.
Upptøkutreytir:
- Útbúgving á Bachelor stigi ella hægri
- Læraraútbúgving (gamla skipanin) og minst tvey ára arbeiðsroyndir sum vegleiðari í fólkaskúlanum ella á øðrum skúla/stovni.
- Førleiki at lesa, skriva og samskifta á enskum.
- Ein motiverað umsókn á umleið eina síðu, har umsøkjari hevur møguleika at greiða frá viðkomandi royndum sum vegleiðari ella øðrum viðkomandi royndum, og/ella hví hann/hon ynskir at fara undir hesa útbúgving.
- Ískoytiskrøv viðvíkjandi upptøku í 2013:
- Umsøkjarar, ið ikki hava lokið útbúgving á bachelorstigi (t.e. læraraútbúgving sambært gomlu skipanini) skulu luttaka á einum stuttum innleiðsluskeiði í vísindaáðstøði, áðrenn lestrarbyrjan. Hetta skeiðið verður eftir ætlan í viku 35. Skeiðið er valfrítt fyri lesandi, ið annars lúka upptøkutreytirnar til MA-lestur.
Undirvísingarmál
Undirvíst verður á føroyskum, enskum og skandinaviskum máli. Av tí orsøk, at flestu lærubøkurnar eru á enskum máli, og at undirvísingin lutvíst fer fram á enskum, er neyðugt at hava førleikar í enskum.
Umsóknarfreist
Freistin at søkja um upptøku til MA í Vegleiðing er mánadagin 3. juni 2013.
Nærri kunning
Nærri kunning um útbúgvingina her . Eisini ber til at venda sær til lestrarvegleiðingina í miðfyrisitingini á studvegl(at)setur.fo
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
26.juli fylti Rosa á Rógvu 80 ár.
Rosa er ein av slóðbrótarunum innan føroyskan yrkissjónleik. Hon er viðstovnari av Grímu, undirvísari og hevur á pallinum spælt leiklutir sum hava brent seg inn í minnið hjá mær. Sterkast í minninum hjá mær stendur Martha í Hvør ræðist Virginiu Wolf. Ein gløgg, djørv, fysisk præstatión útførd við totalt yvirlegnari nærveru.
Rosa hevði ung í drama á kvøldskúlanum har hon undirvísti okkum á einum høgum "óforureinaðum" støði. Við tryggari hond førdi hon okkum inn í tilvitannina um nærveru á palli upp á ein máta har tað ikki var til at taka feil av nær nærveran var har og ikki. Hon frísetti okkum tannáringar frá møðsamari kropsligari sjálvstilvitan og fáfongd, og lærdi okkum at brúka krop og rørslu sum samskifti frá pallinum uttan smakleyst privatarí. Og tá ið hon hevði gjørt tað, tók hon okkum runt norðurlond við Fenris og har vístu vit tað vit dugdu ---- og vit vóru so NÓGV best av norðurlendsku luttakara bólkunum 😊
Góða Rosa takk fyri tínar leikir og alt tað tú lærdi og vísti okkum ungu.
Hjartaliga tillukku við 80'ára degnum góðlynta, gávuríka og gávumilda Rosa.
Marita S. Dalsgaard


text:
Orð: Victor Danielsen
Lag 1: Joseph P. Webster
Lag 2: Leivur Guttesen
1. Eitt er landið, so ljóst og so gott,
sum í trúnni vár andi kann sjá,
har Gud savna skal børn síni brátt,
har hann sjálvur skal búgva teim hjá.
Niðurlag: :,: Lívsins nátt
svinnur brátt,
og í Himlinum alt verður gott. :,:
2. Hann skal turka av eyga hvørt tár,
har ei deyðin skal valda sum her;
hann skal grøða hvørt svíðandi sár,
eingin sorg, eingin pína har er.
3. Ja, um portrið av perlum vit tá
ganga inn, har sum gøtan er gull;
og frá Jesusi klæði vit fá,
hvít sum kava og hvítastu ull.
4. Og nú siga vit Jesusi takk
fyri heimið, hann gav okkum har,
fyri drykkin hin beiska, hann drakk,
fyri krossin hin tunga, hann bar.
5. Tá várt eyga hann einaferð sær,
tá vit náa hin himmalska stað,
eina Jesusi prísa vit har –
tí vit gera hitt sama í dag.


text:
Eik vitjan í Eik21-12-2006
Eik hevur fleiri navnur og ein navna. Mikudagin var móttøka fyri 4 fittum gentum, sum allar eita Eik
Politiken um altjóða lán07-12-2006
Danskir fjølmiðlar hava valt at bera tíðindini um nýggjasta altjóða lánið hjá Sparikassanum
Føroya Sparikassi 1,2 milliardir krónur í nýggjum altjóða láni02-12-2006
Sparikassin hevur undirskrivað størsta altjóða lánið til eina føroyska fyritøku nakrantíð. Lánveitarar eru 19 útlendskir peningastovnar
Sparikassin fyrsta ikki-skrásetta fyritøka á Euroland.com30-11-2006
Í dag er Sparikassin sum tann fyrsta ikki-skrásetta fyritøkan nakrantíð vorðin partur av íleggjara-portalinum Euroland.com. Hetta er liður í fyrireikingum Sparikassans at verða skrásettur á VMF á ICEX næsta ár
Nýggjar íleggjarasíður30-11-2006
Ein nýggjur Investor Relations-partur er júst almannakunngjørdur á hesi heimasíðuni. Royn tey nýggju IR-tólini


text:
Barbara Holm 12.01.2018 (19:00)
Ibuprofen kann skaða ungar menn
Ein donsk/fronsk kanning, sum fyri stuttum varð kunngjørd í viðurkenda vísindaliga tíðarritinum PNAS vísir, at tað kann verða skaðiligt hjá ungum monnum at taka ibuprofen. Talan nýtist ikki at vera um stórar nøgdir av ibuprofen, áðrenn tað ger skaða.
Stutttíðar brúk av pínulinnandi heilivágnum kann eisini seta sín dám á eginleikarnar hjá kynsgøgnunum hjá monnum at útvikla kynshormon. Og tað merkir, at heilin noyðist at viga upp ímóti missinum, sigur seniorgranskarin David Møbjerg Kristensen við Tv2.
Teir ungu menninir, sum granskararnir hava kannað vórðu ávirkaðir á tann hátt, at eftir stutta tíð við regluligari nýtslu av ibuprofen høvdu teir testosteronframleiðslu, sum svarar til ein 70 ára gamlan mann. Hetta er fyrstu ferð ein vísundalig kanning hevur hugt nærri eftir samanhanginum millum vælumtókta heilivágin og framleiðsluna av kynshormonum, sum millum annað eru avgerandi fyri menningina av vøddunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
07.12.2017 - 10:26
SAS hevur avlýst flogferðina til Føroya í dag orsaka av nógva vindinum.
Atlantsflog avlýsti eisini flogferðina til Billund í morgun, og tók í sama viðfangi avgerð um at flyta ferðafólkini yvir á flogfarið til keypmannahavnar, sum skuldi fara í morgun, men nú er útsett til klokkan 13. Tað flogfarið setir seg so í Billund á ferðini bæði niður og upp í kvøld.
Umboð fyri Atlantsflog segði við útvarpið fyri løtu síðani, at ættin forðar ikki fyri flúgving í dag, og tí rokna tey við at taka flogferðsluna uppaftur, tá vindurin byrjar at minka aftur. Av hesi orsøk verður eisini roknað við, at ferðin til Keypmannahavnar klokkan 14.35 verður flogin eftir ætlan.


text:
Hvørja meining hevur SU um:
Politikkur
Mál
Sosialistisk Ung (SU) er ungmannafelagið hjá Javnaðarflokkinum. Aðalmálið hjá SU er at arbeiða fyri einum samfelag, har øll hava tað gott, hava somu møguleikar og kunnu gera tað, ið liggur hjarta teirra nærmast.
Javnrættur
Øll eiga, uttan mun til kyn, uppruna, húðarlit, átrúnað, kynsligan samleika, brek, sálarstøðu, og fíggjar- og útbúgvingarstøðuna hjá foreldrunum, at hava somu møguleikar og atgongd til vælferðina. Harafturat ynskja vit javnstøðu millum kynini og sosialu bólkarnar, bæði í frítíð, arbeiðslívi og politikki.
Útbúgving fyri øll
SU sær tey lesandi í Føroyum sum týdningarmestu íløguna í landinum. Eitt gott prógv merkir ein góð íløga, og ein av fortreytunum fyri einum góðum prógvi, er eitt gott lestrarumhvørvi við góðum lestrarstuðli og íbúðarmøguleikum. Øll eiga at hava somu atgongd til at nema sær útbúgving – tað eru m.o. eisini førleikaskerd og stakir uppihaldarar.
Vit í SU eru sannførd um, at útbúgving er lykilin til framtíðar Føroyar.
Minnilutar
SU ynskir at vera røddin hjá sosialu minnilutunum í Føroyum. Hetta eru vit við at standa saman við og hjálpa teimum, ið eru fyri mismuni og alt ov lættliga kunnu detta niðurímillum í samfelagnum. Eitt nú fylgja vit við í, hvussu fólkini í hesum bólkum trívast, hvønn tørv tey hava, og hvussu vit kunnu arbeiða fyri at tey kunnu verða virknir og skapandi samfelagsborgarar. Her hugsa vit eitt nú um fólk, ið bera brek, eru førleikaskerd, sinnisveik, samkynd ella eru stakir uppihaldarar.
Føroyar fyri øll
SU ynskir eitt rúmligt og tolsamt samfelag, har øll kenna seg væl. Eitt samfelag har tað er loyvt og er rúm fyri at kjakast og taka upp evni, sum kunnu vera trupul at viðgera. Eitt samfelag, har menniskju liva í frælsi og javnstøðu og hava størst møguliga ávirkan á egin lívsviðurskifti.
Niels Finsensgøta 14, FO-100 Tórshavn, Tlf +298 250104, su@su.fo


text:
Kom í gongd við títt virksemi við 1 kr.
Nú ber til at stovna íverksetarafeløg í Føroyum. Hetta inniber m.a. at ein kann koma í gongd við sítt virksemi við einum kapitali á 1,- kr. Felagið skal tó samla 25% av árliga yvirskotinum upptil felagskapitalurin er áljóðandi 50.000 kr.
Ymiskar broytingar í partafelagslógini eru gjørdar, sum hava til endamáls at gera tað lættari at stovna og reka vinnufyritøkur.
Til ber nú hjá íverksetarum, sum hava hug at seta gongd á fyritøku, og sum hevur handilsligar møguleikar, men sum í byrjanini ikki hevur tørv á størri kapitalgrundarlagi, at stovna felag og koma lættari ígongd. Eitt íverksetarafelag er eitt kapitalfelag, har ábyrgdin er avmarkað, og eigararnir ikki hefta persónliga fyri skyldur felagsins. Sostatt var frá 1. Januar 2017 møguligt at seta á stovn íverksetarafelag við avmarkaðari ábyrgd við einum kapitali á 1 kr.
Sostatt kunnu íverksetarar nú stovna fyritøku innan fyri vinnufelagasrættarligar rammur við fíggjarliga avmarkaðari ábyrd.
Íverksetarafeløg skulu skrásetast hjá Skráseting Føroya.


text:
Upsi, seiður (toskaættin)
Pollachius virens (Linné, 1758)
Stødd: Upsi verður upp í 130 cm langur. Í veiðuni er hann vanliga 55-120 cm.
Dýpi: Upsi er bæði botnfiskur og uppsjóvarfiskur. Hann er úr vatnskorpuni og út á umleið 450 m. Undir Føroyum veksur hann upp inni við land og nevnist tá ternumurtur fyrsta árið, ársgamal summarseiður, 2 og 3 ára gamal ávikavist seiður og stórseiður. Tá hann er um 40 cm og um 3 ára gamal, fer hann til havs. Vanligasta dýpi hansara er 75-200 m. Litur: Hann er heilt dimmur um bakið, koksgráur, blásvartur. Síðurnar og búkurin eru ljós, hvítgrálig ella silvurkend, ljósastur er hann undir búkinum. Strikan er ljóst grá.
Teinar: R1 13-14; R2 20-22; R3 20-24; G1 25-28; G2 19-23.
Lýsing: Upsi hevur tríggjar ryggfjaðrar, tvær gotfjaðrar. Fremra gotfjøður er umleið líka long sum mittasta ryggfjøður, ið er tann longsta ryggfjøðurin. Gotið er umleið beint undir aftara enda á fremstu ryggfjøður. Smáur upsi hevur lítla finnu, teir størru onga ella bert ein viðfáning. Hann hevur undirbit. Strikan er bein og sterturin bert eitt sindur innbogin.
Eyðkenni: Tann ljósa og beina strikan og tann svart-døkki liturin.
Týdningur: Nógv verður veitt av upsa, og hann hevur stóran týdning.
da: Sej – mørksej – gråsej, en: Saithe – Coalfish – Coley, fr: Colin noir, ís: Ufsi, no: Sei, tý: Köhler
Sí myndir og videoklipp her.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Fiskivinnan rinda 63 milliónir meira
Landsstýrið hevur inntøkuført 355 milliónir í tilfeingisgjøldum á fíggjarlógini 2019. Hetta hóast ICES hevur boða frá sera stórum niðurskurðum á pelagisku stovnarnar næsta ár. Hetta er ótrúligt og óskiljandi! Í einum valári er nokk best at lata væl standa til, so at veljarakanningar ikki fara at ganga skeivan vegin.
Loksins er uppskot fyri veiðigjald enn einaferð lagt fyri Løgtingið. Veiðigjaldið kom eisini fyri tingið í november í 2017, og fekk tá drúgva og gjølliga viðgerð. Málið kom tó ongantíð úr nevnd, og tey flestu mettu, at orsøkin var, at kom tað fyri í Løgtinginum, so fall tað. Eftir at hava verið viðgjørt í nevnd í knapt ½ ár fall tað sostatt burtur flaggdagin í ár. Nú verður so gjørd enn ein roynd.
Verður hugt at uppskotinum, so sæst, at tað er merkt av mongum rættiliga innviklaðum roknistykkjum. Í stuttum skulu veiðigjøldini fyri einstøku fiskasløgini finnast við at falda veiðigjaldið sum lutfall av miðal avreiðingarprísinum fyri einstøku fiskasløgini, við miðal avreiðingarprísin fyri einstøku fiskasløgini. Síðani skal tað talið faldast við partinum av heildarkvotuni, sum ikki fer á uppboð og afturat hesum skal prísurin frá uppboðnum faldað við partinum, sum fer á uppboð, leggjast afturat.
Men hetta kemur at svinga, tí fyribils veiðigjaldið verður gjørt upp soleiðis, at avreidda nøgdin verður faldað við veiðigjaldi sum prosentfaldað við miðal avreiðingarprísinum fyri tað fiskaslagið í tí mánaðinum, avreitt er, og tað verður landsstýrismaðurin í fiskivinnumálum, sum á hvørjum ári roknar veiðigjaldið sum lutfall av miðal avreiðingarprísinum, sum er galdandi fyri hvørt fiskaslag í hvørjum veiðibólki, og landsstýrismaðurin skal áseta veiðigjaldið í kunngerð sum lutfall av miðal avreiðingarprísinum galdandi fyri komandi fiskiár. Veiðigjaldið fyri makrel skal sostatt vera 1,88, fyri sild 1,20, fyri svartkjaft 0,15 og fyri lodnu 1,07, um 2015 verður brúkt sum dømi.
Sum skilst er ætlanin, at rættindahavarar skulu gjalda uppá forskot, og upphæddin síðani eftirregulerast. Í lógini stendur: “Tá fiskiárið er runnið, verður tað endaliga veiðigjaldið gjørt upp, sum er goldið fyribils, verður regulerað. [...] Er ov lítið goldið gjøgnum árið, verður rokning send rættindahavaranum. Somu treytir eru tá galdandi í mun til freistir o.a., sum tá fyribils veiðigjøld skulu rindast.”
Sum lesarin skilir, er neyðugt at hava tunguna mitt í munninum, tá metast skal um, hvussu nógv skal rindast í veiðigjaldi, og sjálvt tá tað er gjørt, skal tað regulerast seinni.
Tað tykist, sum um uppskotsstillarin longu frá byrjan væntar, at aktørarnir í fiskivinnuni fara at royna at skáka sær undan at gjalda fult veiðigjald, tí tær báðar greinirnar, sum hava drúgvastu viðmerkingarnar í lógaruppskotinum, eru greinirnar um revsiheimild og eftirlit. Beinleiðis verður skrivað, at:
Vandi er fyri, at rættindahavarar fara at royna at avreiða eitt fiskaslag sum eitt annað, fyri at sleppa undan avgjaldi ella sleppa við einum lægri avgjaldi.
Sambært seinastu greinini í lógaruppskotinum skal skipanin við veiðigjaldi koma í gildi longu 1. januar 2019, tað vil siga 3 mánaðir eftir, at uppskotið varð lagt fyri tingið.
Spurningurin er nú, um tað er realistiskt. Fyrra uppskotið lá í nevnd í meira enn 5 mánaðir, uttan at nakað álit varð skrivað. Hetta uppskotið tykist vera líka torskilt, men við at kaga í fíggjarlógina, sæst, at Landsstýrið roknar við at fáa 355 milliónir inn í tilfeingisgjøldum í 2019. Í ár var/er upphæddin 292 mió., so komandi ár skulu 62 milliónir meira rindast, ella yvir 21% meira, enn tilfeingisvinnan rindar í 2018. Hetta hóast at ICES hevur mælt til sera stóran niðurskurð á pelagisku stovnarnar komandi ár. Hetta er ótrúligt og óskiljandi!
Tað er líkt til, at Fiskimálaráðið ikki sjálvt reiðiliga trýr uppá, at hetta ber til, tí í viðmerkingunum til lógaruppskotið stendur beinleiðis, at “Uppskotið verður lagt fram av fíggjarlógartekniskum orsøkum fyri fíggjarlógina [...] Arbeitt verður framhaldandi við at fáa breiðari semju um uppskotið um veiðigjald. Úrslitið av hesum verður lagt fyri tingið og fer til hoyringar.”
Men hóast hetta roknar Fíggjarlógin altso við at fáa 63 milliónir meira inn frá tilfeingisvinnuni.
Í einum valári er nokk best at lata væl standa til, so at veljarakanningar ikki fara at ganga skeivan vegin.


text:
- Tíðindi, mentan og ítróttur
- Hetta skal ikki vera Føroyar
Tak niður
Hetta skerir inn í hjartað, sigur Svend Hovgaard. Sjónin, ið hann og onnur ferðafólk komu til, tá tey fóru at fiska í ánni í Hvalvík, fær hann at skammast. Tey fóru at fiska, tó uttan úrslit, tí áin var full av olju og deyðum fiskum.
Svend Hovgaard er hálvur føroyingur og hevur stóran alsk til Føroyar. Hann ger - av sínum eintingum - vegleiðing til útlendingar um fisking í Føroyum.
- Ein hugburðsbroyting skal til, heldur Svend Hovgaard, sum vil vera við, at føroyingar ikki eru nóg tilvitaðir um náttúruvernd.
Sí videobrot av ánni her: Olja og deyður fiskur í ánni í Hvalvík
Sí eisini


text:
Í nógv ár var ongin grágás í Føroyum, tí stovnurin var oyddur. Men seinastu 30 árini er grágásin komin aftur til landið, og stovnurin er vaksin; nú eiga okkurt um 300-350 gásapør her.
Grágásin verpur í lyngheiðum, tí her kann hon best fjala seg.
Størsta lyngøkið í Føroyum er millum Runavík og Rituvík og við Toftavatn. Her síggjast eisini størstu flokkarnir av grágás.
Lyngheiðar eru har, sum moldin er súr og turr, og har góður sólargangur er.
Grágas
- Longd: 75-90 cm
- Vekt: 3500 g
- Flog: 147-180 cm
- Egg: 4-7


text:
Ari av Rana
14.06.2018 - 14:27
Tíðindi > Mentan > Miðlar & fólk
Tá gekkaspælararnir seta seg frammanfyri sjónvarpið í annnaðkvøld, fara teir at síggja ein heldur øðrvísi Gekk enn áður.
Gekkaupphæddin er nú komin upp á 3,2 milliónir krónur, men nú hevur Kringvarpið valt at gera tað eitt sindur lættari hjá tí, sum kemur ígjøgnum at vinna eina fitta peningaliga upphædd.
Tann hepni persónurin, sum kemur ígjøgnum til studio sleppur nú at velja, um viðkomandi vil koyra alla upphæddina í ein gekk, t.v.s. júst sum vanlig er, ella um upphæddin skal deilast í allar tríggjar gekkarnar.
Velur viðkomandi at deila upphæddina, hevur viðkomandi møguleika at vinna 1,1 millión krónur, um hann rakar ein av teimum trimum gekkunum.
Jákupa Mikkelsen, fyristingarleiðari í Kringvarpinum, sigur, at tey ynskja at gera tað eitt sindur lættari fyri spælararnar at vinna eina góða upphædd. Men tað er heilt upp til spælaran um hann vil royna at vinna alla upphæddina í einum, ella deila hana í trý.


text:
Tilgjørd mynd
Hagvarpið er nýggj beinleiðis hagtalstænasta, sum vísir feskastu tølini um føroyska samfelagið. Nýggja tænastan er gjørd til kunningarskíggjar, sum tú kanst fylgja við í, tá tú kemur framvið.
Nýggja tænastan vísir eitt úrval av samfelagsviðkomandi hagtølum. Hesi fevna eitt nú um fólk, løn, inn- og útflutning, avreiðingar, gistingar, prístalið o.a. Tølini verða víst í grafum, soleiðis at tey eru løtt at skilja. Grafarnir lýsa gongdina í einum stuttum og einum longri tíðarskeiði. Grafarnir verða dagførdir sjálvvirkandi, so skjótt sum nýggjastu tølini eru tøk.
- Hagvarpið er ein liður í arbeiðinum hjá Hagstovuni at styrkja almenna hagtalskunnleikan um føroyska samfelagið. Vit arbeiða støðugt við at gera hagtølini meira atkomulig og lættari at brúka, sigur Sigurd Poulsen, stjóri á Hagstovuni.
Hagvarpið kann eisini snikkast til at vísa hagtøl, ið eru serliga viðkomandi fyri títt virksemi. Á kommunuskrivstovum kann Hagvarpið t.d. nýtast at vísa fólkatal, burðaravlop, til- og fráflyting í kommununi. Á undirvísingarstovnum kann Hagvarpið eitt nú vísa gongdina hjá ungum fólki innan ymisk øki. Á tíðindaredaktiónum kunna hagtalsøki vísast , sum eru serliga tíðindaaktuel. Í fyritøkum kann gongdin í vinnuni og vinnugreinini vísast. Møguleikarnir og samansetingarnar eru nógvar. Hagstovan kann snikka Hagvarpið til mótvegis gjaldi. Hevur tú hinvegin tíð og førleika, kanst tú sjálv/ur seta tænastuna saman, so hon passar til tín tørv.
- Vit eru spent at síggja, hvussu tænastan fer at verða nýtt, sigur Sigurd Poulsen.
Tú kanst síggja Hagvarpið á hagvarp.hagstova.fo.


text:
Fiskimálaráðið lovar 750 milliónir frá Pelagisku skipunum. Høgni segði, at manningin skal ikki gjalda, hóast tað stendur í uppskotinum. Tí er rætta talið 228 milliónir. Av hesum eru 216 goldnar og tí mangla bert 12 milliónir.
Í Løgtinginum var orðaskifti um veiðugjald. Tá var mín meining, at Løgtingsfólk útstillaðu sína manglandi vitan. Tað var reint út sagt píniligt at hoyra fólk tosa um meirvinning. Hesin meirvinningur skuldi ásetast sum eitt prosentgjald á avreiðingarvirði, uttan at nøkur meting fyriliggur um hvat tilfeingisrentan er. Onkur tosaði um óvanligan vinning o.s. fr.
Fyri at hjálpa tingfólki at skilja, at tað tey og Nationalbankin fáa upplýst er langt við síðuna av havi eg sett saman hesar reglur. Við hjálp frá góðum fólki havi eg fingið atgongd til tey tøl, sum eru neyðug fyri at gera hesa útrokning. Trupulleikin er at finna røttu tølini. Ikki at rokna.
Útrokningarnar taka støði í roknskapartølunum fyri 2015
Fiskimálaráðið Egnar útrokningar
Yvirnormal løn 346 81
Yvirnormalur profittur 273 99
Tilfeingisskattur 110 110
Veiðugjøld 19 19
Tilsamans 748 309
Síðan hyggja vit eftir, hvussu nógv av hesum longu er goldið!
Harav goldið tilfeingis gjald 129 129
Harav goldin A skattur 173 40
Harav goldin P/F Skattur 87 87
Goldið higartil 389 256
Eftir til reiðara at gjalda 186 12
Eftir til manning at gjalda 173 41
Um vit ikki taka tilfeingisgjald av hýrum, sum Høgni sigur, vit ikki skulu gera, so er rætta talið 228 milliónir, harav 216 eru goldnar. Tí mangla einans 12 milliónir at gjalda hjá Pelagiska flotanum.
Pelagiska tilfeingisrentan
Fiskimálaráðið hevur gjørt onkra útrokning, siga teir. Hetta tekur støði í tølunum frá 2015. Januar hevur talt hesar roknskapir saman, upplýsti búskaparráðið í 2014.
Hýrurnar lang omanfyri veruligu tølini
Upplýst verður í tølunum hjá Fiskimálaráðnum, at hýran á Pelagisku skipunum var 2.487.000 í miðal. Tað er langt við síðuna av. Veruliga talið er 735.153 Tað er sjálvandi ein sera stórur munur.
Somuleiðis er manningartalið skeivt. Sambært fiskimálaráðnum er manningartalið 166. Veruliga talið er 345 mans.
Tað er tikið hædd fyri yvirmannapartum og ”eyka skattur” er roknaður av teimum eisini.
Vanlig hýra er í hesum dømi sett at verða 600.000 Sum øllum kunnugt, so er hýra skatta við uml. 50% Annars var okkurt við at eitt mark á 750.000 einaferð var ásett í skattalógini á sjómanshýrur og frádrátt. Sum sæst, so er inntøkan í dag undir hesa upphædd.
Fiskimálaráðið roknar bara rentu av helvtini.
Fíggjarmálaráðið roknar rentu av skipavirðinum og ongum øðrum. Tí fáa teir eitt tal sum er 1.276 milliónir. Samlaða fíggjarstøðan hjá feløgunum er 3,1 milliard. Av hesum havi eg trekt frá, tað sum metast kann, til ber at flyta út úr feløgunum. Tá verður talið renta skal roknast av 2.500 milliónir. Bara eginkapitalur og lán eru góðar 2 milliardir.
Somuleiðis er rokna við at rentan má verða 10%. Fiskivinna er high risk. Harumframt er munur millum góð og ring ár sera stórur.
Eivind Jacobsen
Strendur


text:
Nú er síðsta freist at tilmelda tykkum.
Sum áður kunnugt, verður Strandalegan vikuskiftið 20.-22. apríl. Tilmeldingin hevur gingið sera væl, og longu nú hava uml. 150 luttakarar meldað seg á leguna.
Vit gleða okkum til eitt frírúm frá gerandisdegnum, har vit í einum góðum og kristnum felagsskapi fara at hava hugnaløtur, sang, andakt, spøl og kappingar, tó verða eisini løtur, har vit hugna okkum saman bæði úti og inni í góðu umstøðunum í Nesvík.
Skuldi tað verið onkur sum ætlar sær at koma á Strandaleguna 2018 og enn ikki hevur meldað seg, so er at skunda sær, tí nú er um at vera fult hús í Nesvík.
Tilmelding fer fram á tilmelding.fo.
Seinasta freist at melda seg á legu er hósdagin 12. apríl.
Fyrireikararnir


text:
Arbeiðsbókin til náttúru og tøkni í 5. flokki er ein nýggj utgáva, har nakrar av uppgávunum í arbeiðsbókini frá 2001 eru tiknar við, tær eru tó í flestu førum broyttar eitt sindur. Sólgerð Andreassen hevur gjørt nýggju uppgávurnar og mest sum allar tekningarnar í nýggju bókini.
Evnini í arbeiðsbókini fylgja evnunum í næmingabókini, men uppgávurnar eru ikki gjørdar beinleiðis til næmingabókina. Í arbeiðsbókini eru 52 arbeiðsuppgávur, har næmingarnir sjálvir kunnu kanna, eygleiða, gera ymiskar royndir og soleiðis fáa størri innlit í lívsgrundarlagið hjá plantum, djórum og menniskjum, umframt innlit í samspælið millum menniskju og náttúru. Til ber at skriva kanningarúrslit beinleiðis í arbeiðsbókina.
Janus Dam Guttesen hevur teknað permuna.
Náttúra og tøkni 2 er ætlað til 5. flokk. Hetta er onnur bókin í røðini. Fyrsta bókin kom í 1999, og triðja og...


text:
Afturat upplivingum í Reykjavík settu vit ein dag av til útferð uttanfyri býin. Valdu vælumtókta "Golden Circle" túrin, ið leggur leiðina framvið bæði Þingvellir, Geysir og Gullfossi, ið eru trý tey kendastu støðini á suðurlandinum. Í okkara føri var ein vitjan á Gamla Laugin/"Secret Lagoon" knýtt uppí sum rosina í pylsuendanum. Túrurin vardi eini sjey tímar, og veðrið var av tí fagrasta.
Vit koyrdu í bussi við ferðalagi, ið taldi eini 25 fólk, og ferðaleiðarin var ein
fryntligur, tilkomin maður, ið hegnisliga greiddi frá bæði íslendskari og norðurlendskari
søgu, jarðfrøði, fornnorrønari mentan, íslendskum bókmentum (koyrdu framvið húsunum hjá Halldór Laxness), umframt tað
leysa. Tá hann frætti, at vit vóru føroyingar, gjørdist hann jaliga
bilsin og flættaði Føroyar uppí frásøgnina nakrar
ferðir. Við í bussinum var ein blandaður hópur av ferðafólki úr øllum
heiminum. Fyrst steðgaðu vit við stórsligna Þingvellir, har Altingið savnaðist í fyrndini.
Jarðfrøðiliga er Þingvellir eitt serstakt øki, har tvinnar tektonskar plátur - tann amerikanska og tann eurasiatiaska - spakuliga losna frá hvørjari aðrari við nøkrum fáum cm um árið. Hetta merkir, at Þingvellir spakuliga smokkar undan, og Þingvallavatn hevur so líðandi fylt dalin upp. Framvið dalinum síggjast høgir klettar, har tað er smokkað undan. Hetta er eitt av fáum støðum á jørðini, har slíkt er at síggja omanfyri sjóvarmálan.
Eftir forkunnuga jarðfrøðiliga vitjan á Þingvellir gekk leiðin víðari til Geysir. Í roynd og veru er talan um eitt jarðhitaøki, ið inniheldur teir báðar geysarnar Geysir og Strokkur. Geysir hevur ligið í dvala í nógv ár, meðan Strokkur framvegis við jøvnum millumbilum goysir vatn upp til 20 metrar upp í luftina. Fólk standa spent rundanum og bíða, og brádliga goysir. Meini so við. Not too shabby. So leingi tað goysir vatn úr jørðini, munnu fólk fara at valfarta til staðið. Niðanfyri havi eg sett inn tvinnar Instagram videoupptøkur, ið skjalfesta upplivingina á hvør sín hátt.
A video posted by Knút Háberg Eysturstein (@knut_he) on
Triðja stopp á túrinum hevði eisini við vatn at gera, tí talan var, mín sann, um Gullfoss. Var ovfarin av hvussu stórbært og vakurt hetta staðið var, har tað liggur mitt úti í ongastaðni. Myndirnar munnu tala fyri seg:
A video posted by Solveig Hanusardóttir Olsen (@hanusardottir) on
Akvatiska temaið henda dagin var rundað av á fjórða og seinasta stoppinum Gamla Laugin við eitt sindur fjákuta enska heitinum "Secret Lagoon" (ikki so "secret" longur). Ein gomul varmakelda nærhendis bygdini Flúðir. Í mun til nógv vitjaða og eftirhondini nokkso meginstreyms Bláa Laugin/Blue Lagoon var Gamla Laugin nógv einfaldari og kulari. Ein fýrakantaður hylur, ið er 1 metur djúpur í miðjuni. Einki meir fjas. Tú kanst keypa tær leskandi løg at svala tær við í hylinum, og tað er ikki tað býttasta, tí vatnið táttar í 40 gradir, tá tað er heitast. Hetta var perfekta avrundingin; at sleppa at liggja og bloyta upp eitt sindur undir opnum og skýfríum himmalhválvi, og so í bakandi sól afturat.
Afturkomin til Reykjavíkar fóru vit av bussinum við KEX Hostel og takkaðu ferðaleiðaranum fyri ein stak áhugaverdan túr. Spákaðu stuttu leiðina yvir til Mikkeller & Friends, ið hava innrættað eina frálíka barr í ovastu hædd í einum gomlum húsum á Hverfisgata. Í miðhæddini er ein hugnalig matstova, ið m.a. serverar fantastiska góðar súrdeiggj pitsur. At botnurin er gjørdur úr súrdeiggi merkir m.a., at tú ikki hevur hasa "múrstein í búkinum" kensluna aftaná. Lættari, lekrari og bara betri. Fyllan, ið var omaná botninum, var snøgt sagt eminent. Eftir frálíku máltíðina leitaðu vit okkum uppá loft, har kranarnir hjá Mikkeller bíðaðu. Lat okkum bara siga, at ein frammanundan góður dagur helt áfram at vera góður. Tá tað leið út á seinu tímarnar, sloppu vit okkum til hús.
Morgunin eftir var tað eitt sindur vátari í veðrinum í eini annars sólríkari og lýggjari viku. Hetta passaði tó fínt, tí vit høvdu valt okkum henda dagin til innandura virksemi. Meira ítøkiliga at vitja listasøvn. Fyrst gekk leiðin í Hafnarhús, ið hýsir íslendskari samtíðarlist. Eins og Kjarvalsstaðir, ið eg umrøddi í fyrra parti, hoyrir Hafnarhús undir Listasafn Reykjavíkur.
Savnið var sera áhugavert, og vit sóu onkra góða framsýning. M.a. spennandi framsýningina KINGDOM - Flora, Fauna, Fable, ið granskar sambandið millum samtíðarlist og náttúru, og retrospektivu framsýningina The Making of Erró 1955-1964. Erró man vera kendasta núlivandi íslendska listafólkið. Hann hevur fingist við bæði surrealismu, avantgarde, readymades, pop art og postmodernismu síðani byrjanina fyrst í 50'unum.
Aftaná Hafnarhús leitaðu vit okkum út á kai økið, har onkrar góðar caféir eru. Fingu okkum miðmála, og gingu síðani víðari út eftir kaiini. Eg hevði nevniliga ørindi har úti, tí eg visti at Lalaland Synth Repair & Mods heldur til í einum hølum úti á kaiini. Hetta er ein fýrur, ið umvælir og modifiserar vintage synthesizarar. Sera kul. Vit gingu eitt sindur aftur og fram men sóu onki skelti ella nakað. Ein kona spurdi hvat vit leitaðu eftir, men hon visti einki um staðið.
Eg fann eitt telefonnummar fram á Facebook, ringdi upp og jú, tað var skjótt at eigarin beindi okkum á røttu kós. Spurdi um hann tók ímóti vitjandi, og tað var einki problem. Hann var fryntligur, bjóðaði okkum kaffi og greiddi gleðiliga frá ymsu synthesizarunum, umvælingunum og modifikatiónum, ið hann hevði gongd í. Nógv sera áhugavert at síggja og frætta. Her kemur ein allarhelst aftur onkuntíð! Vit takkaðu fyri okkum og gingu innaftur í miðbýin.
Komin innaftur í býin løgdu vit leiðina framvið Listasafn Íslands, ið hýsir eldri íslendskari málningalist umframt útlendskari list. Um kvøldið fóru vit á konsert á nýliga opnaðu Hvalaframsýningini, ið eisini liggur úti á kaiøkinum. Dorthea, ið veitti okkum innivist á Gestaheiminum, hevði tvinni atgongumerki í avlopi til konsertina við Sóley, Högna (m.a. kendur frá Gus Gus), Sin Fang og DJ Margeir. DJ Margeir hevur áður diskað undir heitinum Jack Schidt. Eins og Maggi Lego, ið var umrøddur í 1. parti, er hann ein gamal vinur, ið var í Føroyum nakrar ferðir í sambandi við Undirbeat tiltøk. Eisini hava vit hoyrt hann diska í Keypmannahavn millum ár og dag.
Tað var stuttligt at hitta Margeir aftur, og hann greiddi frá, at hann var ein av fyriskiparunum av konsertini. Endamálið var at varpa ljós á handilsliga hvalaveiðu, ið alsamt fleiri íslendarar eru ímóti. Argumentið gongur út uppá, at einans 3% av íslendska fólkinum etur hval, samstundis sum hvalur verður veiddur og borðreiddur fyri ferðafólkum fyri pening. Hetta halda nógv vera hykl. Hvalaframsýningin sýnir modellir av hvalum í veruligari stødd, "live size", so segði hann. Solveig tók myndina niðanfyri av mær inni í gapinum á einum hvali. Tað var hugtakandi at hoyra droymandi íslendskar tónar í teirri blálittu høllini millum stóru hvalaskapini.
Dagin eftir stundaði til vikuskifti, og í okkara føri til ráðstevnuna Frændafundur 9. Vit fóru á kaffistaðið Te & Kaffi nærhendis gestaheiminum og settust at gera síðstu fyrireikingarnar. Á Facebook legði eg merki til, at ein annar íslendskur vinur, blaðmaðurin og tónleikafrøðingurin Arnar Eggert Thoroddsen, hevði deilt tíðindini um Frændafundin. Skrivaði til hansara, at vit bæði luttóku. Tað gekk bert lítil løta, so var hann longu komin í Te & Kaffi. Hann hevði verið ein túr framvið útvarpinum og tosað um "The Reykjavík Music Walk", ið hann skipar fyri. Hetta er sambært Arnari sjálvum "infotainment", har ferðafólk fáa ein tónleikaliga kunnandi gongutúr gjøgnum gøturnar í Reykjavík. Snilt hugskot!
Arnar arbeiðir í løtuni við eini Ph.d. ritgerð innan tónleikafrøði. Hann hevur lisið í Edinburgh og navnframi sosiotónleikafrøðingurin Simon Frith er vegleiðari á ritgerðini. Arnar starvast eisini á Háskóla Íslands. Vit fingu eitt sera gott prát, og tað er altíð ein frægd at hitta henda eldhugaða tónleikanørdin og Føroyavinin. Saman spákaðu vit yvir til universitetsøkið, og hann tók okkum við á eina rundferð, har hann greiddi frá bygningum, deildum og sínum egna virksemi. Vit skemtaðu við, at vit sostatt fingu eitt "Reykjavík Academic Walk" við á vegnum!
A photo posted by Reykjavik Music Walk (@reykjavikmusicwalk) on
Kl. 17 varð ráðstevnan sett. Restina av vikuskiftinum brúktu vit uppá at fara til áhugaverdar fyrilestrar, práta við granskarar og lesandi úr Íslandi og Føroyum og at fara út at eta saman við øðrum ráðstevnuluttakarum. Samstundis løgdu vit síðstu hond á okkara egnu fyrilestrar, ið báðir vóru sunnudag. Solveig hevði fyrilesturin "Listarligar náttúrukreftir fyrr og nú", meðan mín bar heitið "Tónar av manna munni". Ætlanin er, at ráðstevnan skal úrslita í ráðstevnuritinum Frændafundur 9, har meira væntandi verður at frætta.
Tað er ikki ov nógv sagt, at tíðin fleyg avstað. Brátt var aftur mánadagur, og leiðin gekk heim til Føroyar. Úr flogfarinum sóu vit stórfingna Vatnajökull, ið mestur var farin í holt við sítt egna náttúrunar listaverk í einum samspæli av smeltandi ísi og rennandi øsku. Jú, Ísland er mín sann eitt serstakt stað á jørð, bæði jarðfrøðiliga eins væl og mentanarliga.
Soleiðis komu okkara Íslandsdagar í august at enda. Takk fyri hesaferð!
/// Tónleikari, diskari, skribentur, klaverundirvísari, tónleikafrøðingur, savnari. Hetta er mín bloggur. Nógv av tí sum eg fordjúpi meg í hevur við tónleik at gera. Leirvíkingur búsitandi í Havn. ///
Musician, DJ, writer, piano teacher, musicologist, collector. This is my blog. Much of what I immerse myself in has to do with music. Based in Tórshavn, Faroe Islands.


text:
Líknandi greinar
Fólkafloksborgmeistarin Hans Toft hevur sitið longst sum borgmeistari í verandi løtu í Danmark
Hans Toft borgmeistarin í Gentofte hevur sitið longst sum borgmeistari í Danmark í verandi løtu og hevur hann verið borgmeistari í samfull 25 ár. Fólkafloksmaðurin Hans Toft tók yvir sessin í 1993 og hevur gjørt Gentofte til tað ríkastu kommununa í Danmark og hann er kendur fyri at hava beinini væl plaseraði á jørðini. Hann Les meira…
Nýrasteinur og urologi
Í avgjørdum vanda fyri at vera kallaður grenj av summum tykkara, ið lesa henda stubban, loyvi eg mær, hóast tað, at seta spurnartekin við enn ein part av sjúkrahúsverkinum, har eg eri sannførdur um at okkurt er spinnandi galið við raðfestingum og skipan av økinum. Skal siga, at eg kendi ikki til konkreta trupulleikan fyri Les meira…
Vit fáa ein Húsarhaldsskúla í Klaksvík, so vit skulu vera nøgd her norðuri
Einki um, at vit í Norðoyggjum hava mist 100tals milliónir í uppisøluni og menningarkvotum og at allar milliónirnar eru farnar í eitt stórt tómt hol í Tórshavn. Einki um Tunlar Norður um Fjall. Rigmor Dam Javnaðarkvinnan í Tórshavn ramsaði upp ígjár, hvussu nógv Havnin hevði fingið í hesari Fíggjarætlanini í hennara økið í Landsstýrinum, har Les meira…


text:
Parkeringsviðurskiftini í Havn
Kommunalpolitikkur -
Nú er støðan við at gerast katastrofal viðvíkjandi parkering í miðbýnum í Havn.
Býráðspolitikkarar eru vaknaðir við kaldan dreym og ætla í skundi at fara til Norra at kanna parkeringstunlar.
Undir seinasta býráðsvali skeyt eg upp at fara undir ein parkeringstunnil ongantíð ov skjótt. Uppskotið hjá mær var at gera ein tunnil av Kongabrúnni niðan undir høllina á Hálsi, so rúm er fyri minst 600 parkeringsplássum. Bilar og fólk kunnu so koma inn í tunnilin í fleiri støðum á vegnum, t.d. á Kongabrúnni, í miðbýnum, við SMS og við Tórsvøll.
Møguleiki er eisini at hyggja til Helsinki í Finnlandi, har eru handlar v.m. undir jørð og tosað hevur verið um at gera baðiland eisini.
So við góðum hugflogi ber nógv til.
Í Havn er nærum ikki ein grønur plettur eftir, sum ikki er lagdur undir asfalt. Men betur seint enn ongantíð.
So koyr á býráðið, fá okkum havnarborgarum góð parkeringsviðurskifti við einum parkeringstunli.
Les her um uppskotið frá 2016: Havnin skal hava parkeringstunnil
Ingi Mittún
næstformaður í Føroya Væl
RN


text:
Kappingarreglur
grein 1
a) Leikt verður í landskappingini eftir teimum leikreglum hjá FIVB, sum eina og hvørja tíð eru galdandi fyri flogbólt.
b) Kappingarreglur fyri yngru deildir.
grein 2
a) Kappingarárið er frá 1. juli til 30. juni.
b) Fyri hvørt lið gjalda feløgini FBF luttøkugjald, sum verður ásett av starvsnevndini.
d) Luttøkugjaldið skal verða FBF í hendi 14 dagar, áðrenn kappingin byrjar.
e) Felag sleppur ikki at luttaka í kappingum FBFs, fyrr enn luttøkupeningurin er goldin.
grein 3
a) Eingin landskappingardystur skal verða leiktur undir almennari gudstænastu og skal helst ikki byrja fyrr enn 1 tíma aftaná, at gudstænastan er lokin.
grein 4
Landskappingin í flogbólti verður skipað soleiðis eftir aldri og dugnaskapi.
a) Vaksnamannadeildin
1) Meistaradeild kvinnur og menn við upp til 8 liðum hvør.
2) Í meistaradeildini kann sama felag bara hava eitt lið.
3) Starvsnevndin skipar kappingina alt eftir, hvussu nógv lið eru.
4) Í Meistaradeildini verður við 8 liðum eitt umfar leikt, t.v.s. tveir dystir ímóti hvørjum liði.
Við 6 og 7 liðum verður hálvt annað umfar leikt, t.v.s. tveir heimadystir og ein útidystur ella øvugt ímóti hvørjum liði. Úrslitini frá undanfarna kappingarári avgera heima-/útidystir.
Við 4 og 5 liðum verður dupult umfar leikt, t.v.s. tveir heimadystir og tveir útidystir móti hvørjum liði.
6) Tá ið landskappingin er liðug, leika nr 1 og nr 2 finalur hjá bæði kvinnum og monnum. Leiktar verða tvær finalur á uttanveltaðum vølli, sum FBF ásetur. Vinna liðini hvør sín dyst, verður leikt eitt eyka "Gullsett" upp í 15 í framhaldi av seinnu finaluni – vinnari av hesum settinum er føroyameistari – tvey stig skulu vera á muni í settinum.
7) 1. deild kvinnur og 1. deild menn við upp til 8 liðum hvør.
8) 2. deild kvinnur og 2. deild menn við óavmarkaðum tali av liðum.
9) Fyri at leika í vaksnamannadeildini skal leikari vera minst 14 ár.
10) 2. deild kvinnur og 2. deild menn við óavmarkaðum tali av liðum.
11) Fyri at leika í vaksnamannadeildini skal leikari vera minst 14 ár.
b) Yngri deildir
- Kvinnuunglingar og mansunglingar, sum ikki skulu vera fylt 22 ár 1. januar í kappingarárinum.
- Gentur/dreingir 19, sum ikki skulu vera fylt 20 ár 1. januar í kappingarárinum.
- Dreingir 17, sum ikki skulu vera fyltir 18 ár 1. januar í kappingarárinum.
- Gentur 16, sum ikki skulu vera fyltar 17 ár 1. januar í kappingarárinum. Tó kunnu allar gentur í 10. flokki luttaka.
- Gentur/dreingir 14, sum ikki skulu vera fylt 15 ár 1. januar í kappingarárinum. Tó kunnu allar/allir gentur/dreingir í 8. flokki luttaka.
- Gentur/dreingir 12, sum ikki skulu vera fylt 13 ár 1. januar í kappingarárinum. Tó kunnu allar/allir gentur/dreingir í 6. flokki luttaka.
- Gentur/dreingir 10, sum ikki skulu vera fylt 11 ár 1. januar í kappingarárinum. Tó kunnu allar/allir gentur/dreingir í 4. flokki luttaka.
d) Meistaraheitini verða nevnd soleiðis:
Vinnari í Meistaradeildini: Føroyameistari
Vinnari í 1. deild: Vinnari í 1. deild
Vinnari í 2. deild: Vinnari í 2. deild
Vinnari í Unglingadeildini: Føroyameistari
Vinnari í gentum/dreingjum 19: Føroyameistari
Vinnari í dreingjum 17: Føroyameistari
Vinnari í gentum 16: Føroyameistari
Vinnari í gentum/dreingjum 14: Føroyameistari
Vinnari í gentum/dreingjum 12: Føroyameistari
Vinnari í gentum/dreingjum 10: Føroyameistari
grein 5
a) Tá feløgini hava sagt frá luttøku, ger kappingarnevnd FBF's av, um kappingin verður einkult ella dupult ella meira, og hvussu liðini í 2. deild verða skipað sundur í bólkar.
b) Heimaliðið tekur við øllum útreiðslum og inntøkum viðvíkjandi umfarsdystum.
d) Dómarafelagið skal gjalda útreiðslurnar hjá dómaranum.
e) Um 2. deild er býtt í bólkar, fer í minsta lagi nr. 1 og nr. 2 í hvørjum bólki víðari til eitt finaluumfar eftir fyriskipan FBF's.
grein 6
a) Reglur fyri upp- og niðurflyting
Niðurflyting: Spælari skal leypa dyst um á hægra liðnum, áðrenn niðurflyting. Hægra liðið verður altíð roknað at leika fyrst. Leikarar, ið ikki hava leikt inni á besta liðnum, kunnu til eina og hvørja tíð flyta til lægri deild. Bert leikarar, sum ikki eru fyltir 22 áðrenn 1. januar í kappingarárinum, kunnu flyta til lægri deild hóast teir hava leikt inni. Hægra liðið verður altíð rokna at leika fyrst. Tað, at leikari ikki hevur leikt dyst á hægri liðið, skal greitt framganga undir viðmerkingum til dómaraseðilin hjá hægra liðnum.
Uppflyting: Spælari kann leika á hægri liði næsta leikumfar.
b) Eitt leikumfar gongur frá og við mánadegi og til og við sunnudag.
d) Eitt lið kann leika fleiri dystir sama leikumfar.
e) Luttekur felag við meira enn einum liði í somu deild, skulu liðini nevnast í bókstavarað ella talrað soleiðis, at A ella 1 verður at rokna sum tað besta liðið, B ella 2 sum tað næstbesta o.s.fr.
f) Bert kappingarstjóri FBFs kann geva loyvi til at flyta ein dyst.
g) Fluttir dystir verða roknaðir sum leiktir tann upprunaliga ásetta dagin, eisini í sambandi við upp- og niðurflyting av spælarum.
h) Niðurflyting frá hægri til lægri lið er ikki loyvd leikara tann seinasta triðingin av kappingini.
Grein 7
a) Feløgini fáa sina millum ábyrgd av at hava dómara til allar dystir í meistaradeildini.
b) FBF og dómarabólkurin kann taka dómaraábyrgdina til útvaldar dystir. Ábyrgdin fyri dómararnar fellur aftur til felagið, um dysturin verður fluttur ella líknandi, soleiðis um FBF ella dómarabólkurin ikki kann døma dystin.
d) Um dómari ikki møtir, fær ábyrgdarafelagið bót à kr. 1.000 fyri hvønn dómara, sum ikki møtti, umframt at gjalda dómaragjald.
e) Er bótin ikki goldin innan næsta kappingarár, sleppur felag ikki at luttaka í kapping innan FBF, fyrr enn bótin er goldin.
grein 8
a) Nýtir felag í landskappingini leikara, sum kappingarstjórin ikki hevur fingið boð um (navn, aldur og bústað) í minsta lagi dagin fyri dystin, tapir felagið dystin.
grein 9
a) Luttakandi leikari skal í minsta lagi hava verið limur ein mánað í tí felag, sum hann luttekur fyri.
b) Luttakandi lið hava í mesta lagi loyvi at hava ein útlending á liðnum. Á føroyskum landsliðum kunnu bert føroyingar luttaka. Sum føroyingur verður eisini roknaður útlendingur, ið hevur verið fast búsitandi í Føroyum í minsta lagi 2 ár, og hevur sítt virki her og føroyskan ríkisborgararætt.
d) Felag kann nokta leikara at flyta til annað felag, um so er, at felagið metir, at peningalig ella onnur felagslig áhugamál binda viðkomandi leikara.
grein 10
a) Allar leikaraflytingar skulu verða fráboðaðar frá avvarðandi felag til starvsnevnd FBF’s samsvarandi ásetingunum í hesi grein.
b) Um leikari – útlendingur ella føroyingur – sigur seg úr felag, ið hann hevur leikt landskappingardyst fyri við byrjan kappingarársins, og gerst limur í øðrum felag, sum eisini tekur lut í landskappingini, hevur hann loyvi at leika fyri hetta felag aftan á leikbann í 1 mánað, tó ikki seinasta triðingin av kappingini, galdandi fyri bæði feløgini. Tað er bert loyvt at skifta eina ferð mitt í kappingarárinum.
d) Leikari, ið skiftir felag mitt í kappingarárinum, skal boða kappingarnevndini frá flytingini 30 dagar áðrenn fyrsta landskappingardyst, hann ætlar at leika fyri nýggja felagið.
e) Leikarar, ið spæla í kapping uttanlands, hava loyvi at leika fyri føroyskt felag eftir leikbann í ein mánað eftir seinasta landskappingar/steypadyst uttanlands. Samanber eisini pkt. d.
f) Starvsnevndin í FBF ger nærri leiðreglur um leikaraflytingar. (FBF ger uppslagsverk. Starvsnevndin fær heimild).
g) Starvsnevndin í FBF ger nærri reglur um sekt fyri brot í sambandi við leikaraflytingar. Sektin kann vera frá at vera átala til bót, leikbann ella kolldømd úrslit, um tað vísir seg, at felag hevur nýtt ólógligan leikara.
grein 11
a) Dómaraseðilin skal handast dómaranum, áðrenn leikur byrjar. Á dómaraseðlinum skulu standa allir leikarar og útskiftingarleikarar, tó í mesta lagi 14 leikarar tilsamans, og somuleiðis útskiftingarleiðarin. Allir leikararnir verða roknaðir fyri at hava spælt dystin. Samber tó við grein 6a.
b) Áðrenn leikbyrjan skulu liðleiðari og útskiftingarleiðari undirskriva dómaraseðilin.
d) Eftir leikbyrjan er ikki loyvt at seta leikara á dómaraseðilin.
e) Eru klagur, skulu tær verða tilskilaðar á dómaraseðlinum.
grein 12
a) Spælt verður um 3 stig.
Endar dystur 3-0 ella 3-1 fær vinnandi liðið 3 stig. Tapandi liðið fær 0 stig.
Endar dystur 3-2 fær vinnandi liðið 2 stig. Tapandi liðið fær 1 stig.
b) Møtir lið ikki til dyst, fær tað null stig.
d) Somuleiðis verður givið null stig til tey lið, sum sínámillum avtala at útseta dyst, uttan at hava fingið loyvi til tess frá kappingarstjóranum. Viðv. aðrari sekt verður víst til grein 15 b.
e) Tá ið dystur verður fluttur í samráð við kappingarstjóran, skal nýggjur dystur verða ásettur í mesta lagi eina viku frá ásetta leikdegnum. Starvsnevndin í FBF kann gera undantøk frá hesi reglu.
f) Tað liðið, sum við lokna kapping hevur flest stig, er vinnari av deildini. Sí tó grein 4a um Meistaradeildina hjá kvinnum og monnum.
g) Um javnt er í stigum, er hægstljóðandi settmunur avgerandi. Stendur eisini her á jøvnum, eru innanhýsis dystir bæði í innleiðandi umfarinum og í deildini avgerandi – íroknað bóltmun. Stendur enn á jøvnum, verður umdystur leiktur. Kappingarstjóri FBFs ásetur tíð og stað fyri hendan dyst.
h) Aftasta liðið í meistaradeildini leikar ímóti nr. 1 í 1. deild. Leikt verður best av trimum dystum. Liðini hava hvør sín heimadyst. Er neyðugt við avgerandi 3. dysti, verður hann leiktur á øðrum leikvølli.
Aftasta liðið í 1. deild flytur í 2. deild komandi kappingarár.
Næstaftasta liðið í 1. deild skal leika ein dyst ímóti nr. 2 í 2. deild. Vinnandi liðið flytur upp í 1. deild næsta kappingarár.
Nr. 1 í 2. deild flytur upp í 1. deild næsta kappingarár.
FBF ásetir leikdagarnar fyri dystirnar.
i) Um so er, at nr. 1 og/ella nr. 2 ikki hava rætt at flyta upp, skal skipast fyri kvalifikatiónsdystum millum fylgjandi lið og niðurflytarar (bert niður til nr. 4).
grein 13
a) Í minsta lagi 14 dagar áðrenn kappingin byrjar, skulu øll luttakandi feløg til FBF geva upp navn, føðingardagar og -ár á øllum leikarum.
b) Er føðingardagur og -ár ikki uppgivið, hevur leikari ikki loyvi at luttaka.
d) Sama er galdandi fyri allar kappingar í yngru deildunum.
grein 14
a) Heimafelagið skal seta seg í samband við dómaran í seinasta lagi ein dag áðrenn dystin.
grein 15
a) Sigur lið seg skrivliga til FBF úr kappingini, og FBF góðtekur hetta, verða teir dystir, ið hetta lið hevur leikt, ikki roknaðir við í kappingini.
b) Sekt við ikki leiktum dystum!
1. og 2. deild: Møtir lið ikki til dyst, avgerð starvsnevndin, um liðið skal vera koyrt úr kappingini, ella onnur sekt skal verða givin.
Meistaradeild: Møtir lið ikki til dyst, avger starvsnevndin, um liðið skal vera koyrt úr kappingini, ella onnur sekt skal verða givin. Avgerðin hjá starvsnevndini kann verða kærd til dómsnevndina áðrenn 2 dagar. Við kæruni skulu fylgja kr. 2.000, sum verða afturgoldnar, vinnur kæran sømdir. Dómsnevndin hevur endaliga avgerð.
Um lið í 1. ella 2. deild ikki møtir til útidyst í fyrru helvt av kappingini, missir tað sín heimadyst móti sama liði í seinnu helvt av kappingini. Møtir lið ikki til dyst í seinnu helvt, verða báðir dystir roknaðir sum taptir og sum ikki møtt til báðar dystir.
Um kappingin í 1. ella 2. deild er 1½ umfar og lið ikki møtir til útidyst í fyrsta og øðrum triðingi av kappingini, missir tað sín heimadyst móti sama liði seinni í kappingini. Møtir lið ikki til dyst í seinasta triðingi, verða báðir seinastu dystir roknaðir sum taptir og sum ikki møtt til báðar dystir.
d) Noktar lið uttan gilduga orsøk at luttaka, verður tað koyrt úr kappingini. Sama hendir um lið rýmir av vølli.
e) Lið sum verða koyrd úr kappingini, verða sektað við bót, ið svarar til 2 ferðir luttøkugjaldið fyri liðið. Er sekt ikki goldin innan næsta kappingarár, sleppur felag ikki at luttaka í kapping innan FBF, fyrr enn hon er goldin.
Um lið ikki møtir til dyst til ásettu tíð, verður felagið sektað við bót, svarandi til luttøkugjaldið og tapir dystin 3-0.
grein 16
a) Tað liðið, sum leikar á heimavølli, skal leggja bólt, sum er góðkendur av FBF, og minst 10 tiltaksbóltar til.
b) Heimaliðið hevur ábyrgdina av, at vøllurin er lógliga merktur, at netið er í lagi og kann setast í røttu hædd.
d) Dómarin skal vissa sær, at vallarviðurskiftini eru í lagi, áðrenn leikur byrjar.
e) Leikvøllurin skal vera góðkendur av FBF.
grein 17
a) Leikarar á einum liði skulu vera í eins leikbúna.
b) Hvør leikbúni skal hava nummar á rygginum, minst 15 cm til hæddar. Hvør leikbúni skal hava nummar á bringuni, minst 10 cm til hæddar.
d) Um búnin hevur lýsing, skal hon lúka tær treytir, FBF hevur ásett.
e) Lið í meistaradeildini skulu hava minst tvey sett av leikbúnum, sum skulu vera í ymiskum liti.
f) Lið í meistaradeildini áseta sín heimalit og boða FBF frá hesum í seinasta lagi ein mánað undan kappingarársbyrjan á hvørjum ári.
g) Útiliði í meistaradeildini verður álagt at nýta annan lit á leikbúna enn heimaliðið nýtir.
grein 18
a) Ger felag brot á grein 4, 5, 6, 7, 8, 9, 10, 13, 15 ella 17, kann tað fáa bót og/ella tapa dystin soleiðis, at hitt liðið fær trý stig fyri dystin, og vinnur hann 3-0 í settmuni og 75-0 í bóltmuni.
grein 19
a) Ber leikari seg so ósømiliga at á vølli, at dómarin má reka hann úr leiki, skal dómarin skrivliga siga kappingarstjóra FBFs frá og somuleiðis viðmerkja hetta á dómaraseðlinum.
b) Kappingarstjórinin kann nokta slíkum leikara at luttaka í kapping ásetta tíð.
d) Nýtir dómari rætt sín at slíta dystin, skal hann beint aftaná dystin skrivliga greiða kappingarstjóra FBFs frá, hví hann so gjørdi.
e) Vísir dómari, leiðari, venjari, leikari ella onnur knýtt at liði, felagi ella flogbólti yvirhøvur ólátaðan atburð á leikvølli ella í sambandi við tiltak skipað undir FBF, kann starvsnevndin eftir áheitan ella sjálv taka málið upp og áseta sekt.
f) Starvsnevndin í FBF ger nærri reglur um sekt í sambandi við ólátaðan atburð. Sektin kann vera frá at vera átala til bót, leikbann ella burturvísing í styttri ella longri tíð.
grein 20
a)Heldur liðformaður, at dómari misnýtir vald sítt, skal hann sámiliga mótmæla tí á leikvøllinum. Góðtekur dómarin ikki mótmæli hansara, kann liðformaðurin ella felag hansara senda skrivliga kæru til kappingarstjóra FBFs í seinasta lagi 2 dagar aftan á dystin. Somuleiðis skal hetta viðmerkjast á dómaraseðlinum. Fylgja skulu kr. 500,- við slíkari kæru, sum verða afturgoldnar, um kæran vinnur sømdir, hetta er eisini galdandi fyri allar aðrar klagur.
grein 21
a) Kærur um avgerðir kappingarstjórans verða at leggja fyri dómsnevndina. Við kæruni skulu fylgja 1.000,- kr., sum verða afturgoldnar, um kæran vinnur sømdir.
b) Allar avgerðir dómsnevndarinnar eru endaligar.
d) Dómsnevndin kann ikki reka felag ella einstakling úr FBF, slík mál kunnu bert verða løgd fyri aðalfundin ella eykaaðalfundin hjá FBF.
grein 22
a) Frá tí degi, ið felag hevur sagt frá, at tað luttekur í landskappingini, er tað bundið til at luttaka eftir lógum og reglugerðum FBFs.
b) Tó kann kappingarstjóri FBFs eftir áheitan felagsins góðtaka tær orsøkir, ið felagið førir fram, at tað ikki heldur fram við kappingini. Ein slík áheitan má vera nevndini í hendi í minsta lagi 5 dagar, áðrenn dystur felagsins skal fremjast.
grein 23
a) Reglur fyri steyp, ið givin eru til kappingar millum feløg ella broytingar av slíkum reglum, skulu í seinasta lagi 10 dagar, áðrenn slíkar kappingar verða framdar, verða sendar FBF til góðkenningar.
b) FBF kann krevja slíkar reglur broyttar, um hildið verður neyðugt.
d) Brýtur felag hesa grein, sleppur tað ikki at luttaka í almennari kapping millum feløg innan FBF, fyrr enn tað lýkur ásettu treytir.
grein 24
a) Feløg innan FBF kunnu luttaka í almennum flogbóltskappingum ið eru góðkendar av FBF.
b) Umsóknir um at hava steypakappingar skal vera FBF í hendi seinast ein mánað áðrenn landskappingin byrjar.
Treytin fyri at fáa eina vaksnamannakapping er, at sama felag skipar fyri einari steypakapping fyri yngri deildir sama kappingarárið.
d) Brot á hesa grein verður sektað sum í grein 22.
grein 25
Hesar reglur kunnu bert verða broyttar á aðalfundi ella eykaaðalfundi hjá FBF
Kappingarreglur fyri yngri deildir (ungdómsflogbólt - G/D 12 - G/D 14 - G/D 16 - Unglingar)
Gentudeild og dreingjadeild
Í gentudeildini leika gentur, og í dreingjadeildini leika dreingir. Feløgini kunnu søkja starvsnevndina um undantak, so at gentur leika við á dreingjaliði og dreingir leika við á gentulið. Umsóknin skal vera ítøkilig fyri hvørt lið sær og fyri hvønn leikara sær.
Í kidsvolley lev. 0, 1, 2, og 3 kunnu gentur og dreingir leika saman.
Feløgini, ið skipa fyri ungdómskappingum, eiga at hava í huga, at tað fyrst og fremst snýr seg um spælararnar - at tað er stuttligt at spæla og kappast! Bólkarnir eiga at vera so stórir, at øll lið fáa minst tríggjar dystir - um hetta er gjørligt. Tó er tað ein treyt, at minst tvey lið í hvørjum bólki koma víðari. Feløgini, ið skipa fyri kappingunum, eiga at fáa tilmeldingar í so góðari tíð, at boð um tíðir o.a. kunnu sendast luttakandi feløgunum eina viku undan hvørjari kapping.
Vøllurin
Spælt verður á vanligum flogbóltsvølli. Kidsvolley lev. 0, 1, 2, 3 og 4 (G/D12) leika á badmintonvølli.
Bóltur
Vanligur bóltur, góðkendur av FBF, verður nýttur.
Serva
Gentur og dreingir 14: Loyvt verður at serva yvirhondsservu frá baklinjuni og undirhondsservu 3 metur inni á vøllinum.
Gentur og dreingir 16 og unglingar serva sum í vanligum flogbólti.
Net
Kidsvolley: Sambært Kidsvolley reglum.
Gentur: 14 2,14 m
Dreingir: 14 2,24 m
Gentur: 16 2,20 m
Dreingir: 16 2,35 m
Kvinnuunglingar: 2,24 m
Mansunglingar: 2,43 m
Aldursbólkar - sí grein 4 b í kappingarreglunum.


text:
Treytin fyri at fáa loðsprógv frá Sjóvinnustýrinum er, at viðkomandi umsøkjari hevur fingið vinnubræv sum skipsførari sambært manningarlógini og:
- hevur í minsta lagi 2 ára royndir sum skipsførari ella yvirstýrimaður frá viðkomandi sigling,
- hevur gildugt heilsuprógv uttan avmarkingar sambært kunngerð um læknakanning fyri sjófólk,
- hevur tikið loðsútbúgving, herundir staðið praktiska og teoretiska dugnaskapsroynd fyri loðsar
Loðsprógvið kann vera avmarkað til ymiskar skipastøddir og fyri ávísar havnir.
Um avmarkingar eru í heilsupróvnum, kann Sjóvinnustýrið biðja um eina læknaliga meting av, hvørt umsøkjarin, hóast avmarkingarnar, er skikkaður at røkja starvið sum loðsur.
Umsøkjari kann ikki virka sum loðsur, fyrr enn viðkomandi hevur fingið loðsprógv frá Sjóvinnustýrinum.
Loðsprógvið hevur gildi í eitt 5 ára tíðarskeið. Lýkur tann, sum hevur loðsprógv ikki longur treytirnar, hevur viðkomandi skyldu til at senda Sjóvinnustýrinum loðsprógvið aftur.
Oyðublað: Umsókn loðsprógv
Loðsútbúgving
Tann teoretiska útbúgvingin fevnir um:
- Trygdarskeið fyri loðsar, og
- skeið fyri loðsar, ið m.a. fevnir um skipsmannerering fyri loðsar, streymviðurskifti, landafrøðilig viðurskifti og loðslóggávu.
Dugnaskapsroyndin fevnir um ein praktiskan og ein teoretiskan part.
- Praktiski parturin snýr seg um, at umsøkjarin loðsar í havnina ella havnirnar, sum søkt verður um loðsprógv til.
- Teoretiski parturin er roynd, har umsøkjarin skal prógva, at viðkomandi kennir lokaløkið, sbr. stk. 5.
Endurnýggjan
Eftir umsókn endurnýggjar Sjóvinnustýrið loðsprógv , um loðsur skjalprógvar, at hann hevur loðsað í viðkomandi havn í minsta lagi 3 ferðir innanfyri tey seinastu 5 árini, áðrenn umsókn um endurnýggjan verður latin inn.
Kostnaður


text:
18-09-2018
Nýtt starvsfólk sett í hýsingar-deildini
Vit hava gjørt avtalu við Dáva Eyðunsson Sørensen um at byrja í starvi í hýsingar-deildini mikudagin tann 12. september 2018.
Dávur hevur gjøgnum nógv ár førleikament seg í Linux-tøknini. Hann hevur áður starvast við Linux-tøkni m.a. á Fróðskaparsetrinum og hjá Synack. Hann er sera áhugaður í OpenSource og var við til at stovna Facebook síðuna "Føroyingar og OpenSource", sum nógv fylgja ídag.
Dávur er 51 ára gamal, og er búsitandi í Havn saman við konu og dóttir.
Vit ynskja Dáva vælkomnum á Elektron.
/Elektron


text:
Sverri Egholm
16.03.2018 - 18:07
Tíðindi > Samfelag & Politikkur > Miðlar
- Kunnu fólk við slíkum hugsunarhátti sita á lóggávuvaldinum í Føroyum? Munnu aðrir politistar í Føroyum fara so lætt um narkotika? Er tað tí, at bakmenn ikki verða handtiknir?
Hesar álvarsligu spurningarnar setur ábyrgdarblaðstjórin í Sosialinum, Eirikur Lindenskov, í oddagreinini í dag. Oddagreinin snýr seg aftur í dag um málið um Bjarna Hammer, sum Sosialurin hevur lagt undir at vilja skaffa hassj til ungar kvinnur.
- Øll hava fráboðanarskyldu. Men ein politistur má for ólukkan hava skerpaða fráboðanarskyldu. Virða vit ikki krøvini til politikarar, so fáa vit eina korrupta skipan, stendur í oddagreinini.
Les eisini á dimma.fo: Bjarni Hammer umhugsaði at stinga av landinum


text:
Jesus fór aftur gangandi fram við vatninum, og fólkið savnaðist um hann, og hann lærdi tey. Á ferðini komu tey fram við tolleftirlitinum í bygdini, har Levi, sonur Alfeus sat. Jesus segði við hann: „Kom tú og fylg mær!“ Og Levi reisti seg og fylgdi honum.
Seinni bjóðaði Levi Jesusi heim til sín, har tollarar og onnur, sum ikki hildu lógina, ótu saman við honum og lærusveinunum. Og tey vóru mong. Tá ið teir skriftlærdu millum farisearanna sóu, at hann át saman við nøkrum, ið ikki hildu lógina, spurdu teir lærusveinarnar: „Hvussu ber tað til, at Jesus etur saman við hasum monnunum?“ Jesus hoyrdi tað, og hann svaraði: „Tey frísku hava ikki tørv á lækna, men tey sjúku. Eg eri ikki komin at sannføra tey, ið longu gera, sum Gud vil, men tey, sum ikki gera tað.“
Hvíludagurin er til fyri menniskjuni
Bæði viðhaldsfólk hjá Jóannesi og fariseararnir hildu føstu, og tí komu nøkur og spurdu Jesus: „Hvussu ber tað til, at lærusveinarnir hjá tær ikki halda føstu, tá ið bæði farisearar og viðhaldsfólk hjá Jóannesi halda føstu?“
Jesus svaraði: „Kunnu vinir hjá brúðgóminum fasta, meðan brúðgómurin er hjá teimum? Nei, tað kunnu teir ikki. Seinni verður brúðgómurin tikin frá teimum, og tá skulu teir fasta. Eingin seymar eina bót av nýggjum óvaskaðum klæði á gomul klæði. Bótin tódnar, tá ið hon verður vaskað, og skræðir holið størri. Og eingin letur nýtt vín í gamlar leðurfløskur. Vínið spreingir fløskurnar, tá ið tað gerar, og bæði vínið og fløskurnar fara til spillis. Nýtt vín skal í nýggjar leðurfløskur.“
Markus 2,13-22
Nýggi sáttmálin
______________________________________________________________________________________________________________________________________________
Lagt út hevur Ásbjørn Jacobsen


text:
Lisa Frederiksberg lat pallin í Kelduni og sostatt allan Fjarðafestivalin upp, hetta er ein stór uppgáva, kanska ov stór fyri dámligu songkvinnunan av Strondum.
Lisa Frederiksberg av Strondum og bólkur hennara áttu heiðurin at lata Fjarðafestivalin upp. Tey løgdu bleytt fyri við eini hittparadu, av kendum kristiligum sangum. Tað er sjálvandi ein stór uppgáva at lata ein festival upp, og hetta tyktist eisini at nerva framførsluna nakað.
Hevði Lisa havt líka stóra innliving í sangin, sum hon hevði í sínum vitnisburðum ímillum løgini, hevði talan verið um eina sera inniliga framførslu.
Við bivandi rødd
Ofta hoyrdist veruliga, at songkvinnan manglaði neyðugu orkuna og røddin tyktist nærum bivandi í støðum. Um hetta komst av ringum sangformi, manglandi innliving ella nervum er trupult at siga. Men ofta hevði tú kenslu av, at hon ikki ordiliga sang ígjøgnum.
Tað var ikki fyrr enn hon kom til nøkur friðarlig løg móti endanum av framførsluni, at hon veruliga vísti innliving. Henda hvarv tó í stóran mun aftur, tá hon endaði við nøkrum rokkløgum, ið veruliga vístu hennara veikleikar.
Bólkurin var ikki av teimum bestu, og á nógvan hátt minti framførslan um eitt møti, har nøkur fólk við einum boðskapi fóru á pall fyri at bera henda boðskap fram, men hetta kundi verið gjørt meira sannførandi.


text:
Fuglafjørður fær eitt uppsjóvarvirki til matvøruframleiðslu
Farec International hjá Óla Samró, búskaparfrøðingi, hevur nú gjørt eitt prospekt, sum lýsir grundarlagið fyri einum uppisjóvarvirki í Fuglafirði.
Fuglafjarðar býráð hevur nú tikið ítøkilig stig til, at Fuglafjørður fær eitt uppsjóvarvirki til matvøruframleiðslu. Visjónirnar hjá býráðnum eru stórar, og lagt verður upp til, at Fuglafjørður kann gerast ein altjóða maritimur depil fyri móttøku, framleiðslu og tænastuveitingum til allar sjóvinnur. Borgarstjórin í Fuglafjarðar kommmunu, Sigurd Simonsen, hevur nú í tíðindabrævi kunnað sínar borgarar um, hvørjum býráðið ítøkiliga hevur arbeitt við í seinastuni. Fyri hálvum ári síðan samtykti býráðið at brúka konsulenthjálp til at gera eina frágreiðing – ella eitt prospekt – sum kann lýsa partar av grundarlagnum fyri einum uppisjóvarvirki í Fuglafirði. Tað var Farec International við Óla Samró, búskaparfrøðingi, sum fekk hesa uppgávu, og hin 25. februar í ár varð frágreiðing løgd fyri býráðið í Fuglafirði. Eisini varð uppskot til eina 20 ára útbyggingarætlan fyri Fuglafjarðar havn, sum gjørt er saman við býráðsfyrisitingini, lagt fram á hesum fundi.
Sigurd Simonsen sigur, at hin 1. mars í ár varð prospektið saman við útbyggingarætlanini lagt fyri eitt væl uppmøtt stjóralið úr lokalu vinnuni, og hin 4. mars samtykti býráðið so at fara víðari við málinum og royna at fáa áhugaðar íleggjarar at gera íløgur í eitt nýtt uppisjóvar matvøruvirki í Fuglafirði.
[12.03.2010 – Jóhan Joensen]


text:
Orð: Martin Joensen
Lag: Bogi Olsen
Nú rennur aftur ein morgun úr havsbrúnni upp,
sólin skínur á vaknandi vág.
Í loftinum bláa fer fuglur á flog
hugagóður at savna sær strá.
Har niðri á bryggjuni raknar alt við,
maskinurnar fara í gongd.
Á virkinum heilsast tey og remba sær,
– náttarvaktin fer beint heim í song!
Vikuskiftið var strævið hjá onkrum, tað sæst:
“Góði, eigur tú tvær Panodil?”.
Onnur smílast so loyndarfull, murra eitt lag,
jú, har stendur so nógv betur til!
Harmonikan ekkóar enn millum hús,
leygarkvøldið var dansur í høll!
Jú, har var veitsla og vinir og vónir og vín!
Har var várligur valsur um vøll!
Áh, tá varð dansað, áh, hvør romansa!
Harmonikan er nógv best her í verð,
og nú spæla Vestmenn ein vals!
Áh, her varð valsað, – tango og salsa,
tað duga vit ei, vit mugu á skeið,
nei, nú spæla Vestmenn ein vals!
Og skjótt, so er kaffi og Elis er frá,
sig mær, hvat kanst tú ynskja tær meir?
Panodilirnar virka og veðrið er gott,
tað koma væl dansikvøld fleir!
Harmonikan fær sær ein tiltrongdan blund,
til hon aftur til arbeiðis skal.
Næsta leygarkvøld bjóðar hon aftur til dans,
so valsa vit aftur so væl!
Tá verður dansað, áh, hvør romansa!
Harmonikan er nógv best her í verð.
Og nú spæla Vestmenn ein vals!
Tá verður valsað, – tango og salsa
tað duga vit ei, vit mugu á skeið,
nei, nú spæla Vestmenn ein vals!


text:
Stóra heilsutiltakið, BETRI heilsa verður í suðuri í Vági í morgin, fyrst fyri næmingum úr fólkaskúlunum í oynni, og seinni fyri almenninginum.
Og tá ið almenna tiltakið byrjar í morgin seinnapartin kl. 15.30 í Marghøllini, verður tað við Hans Jacob Hjelm sum kemur at syngja og undirhalda, soleiðis at løtan gerst løtt og hugnalig.
Eftir tað fer Hvistan, ið er fyriskipari av tiltakinum, undir tiltøkini, har gongu, súkklu, rennitúrur er á skránni, umframt eisini venjigartími er í Marghøllini, har ein kann styrkja lendar, búk og meira, umframt at ein kann gera fitness í Pálshøll, nevnt aquafitness, eins og at heitir pottar, sauna og dampbað kann roynast, nú tað verður kvøldaropið til kl. 22.00
Eisini er fyrilestur á skránni, har kendur danskur sjónvarpsvertur Henrik Duer kemur at greiða frá um sunnan lívsstíl og viðvarðandi vekttap, og verður hesin fyrilesturin kl. 17.00 í auluni í Vágs skúla.
Øll tiltøkini eru ókeypis, og verður tað byrja við fólkaskúlanæmingum kl. 09.00, og heldur so áfram kl. 15.30 fyri almenningum og er okkurt heilt til klokkan 22.00.
Hans Jacob Hjelm fer at syngja
Henrik Duer vegleiðari, fyrilestrarhaldari, venjari og sjónvarpsvertur
Skráin sæst her:
15.30 BETRI Heilsa:
– 15.30 Tónleikur, vatn, kaffi og gott til góman.
– 16.00 Hvussu er tín heilsustøða:
blóðtrýst, bmi, vekt,
– 16.10 Spøl í Marghøllini fyri børn
– 16.10 Gongutúrur
– 17.00 Fyrilestrar: Henrik Duer í auluni í Vágs skúla
– 18.00 Venjingartími á vøllinum í Marghøllini: rygg, búk, lendar…
– 19.00 Introtími til Aqua fitness í Pálshøll
– 19.00 Rennitúrur í sera lágum tempo, frá Marghøllini
– 19.00 Súkklutúrur, bæði fyri roynd og óroynd. Súkkla og hjálmur krevst.
– 19-22.00 Kvøldaropið í Pálshøll *) Sauna *) Heitir pottar *) Dampbað


text:
VB tapti leygardagin 34-28 ímóti Kyndli í Høllini á Hálsi. Harvið misti VB týðandi stig í oddastríðnum í Hvonndeildini, har nr. 1 og nr. 2 í vár fara at spæla um Føroyameistarskapin 2017/2018.
VÍF hevur verið einaráðandi í Hvonndeildini í ár. VÍF er oddalið við 23 stigum fyri 12 dystir. Nr. 2 er Kyndil við 22 stigum, men Kyndil hevur spælt 13 dystir. VB er á 3. plássi við 20 stigum – VB hevur spælt 14 dystir. Á 4. plássi er Neistin við 13 stigum. -Og er tað nettupp Neistan, sum VB skal spæla ímóti í næsta umfari, sum verður 7. januar.


text:
Í mong hundrað ár var Kroatia partur í keisaraveldinum Eysturríki-Ungarn, til tað fór upp í Jugoslavia í 1918. Tá ið Jugoslavia fór sundur í 1991, var Kroatia fyrsta land, ið lýsti seg sjálvstøðugt ríki. Næstan beinanvegin tóku serbiskar herdeildir seg inn í landið, og aldargamla hatrið ímillum kroatar og serbar elvdi til kríggj og ófrið, sum tók seg upp í øllum londunum í gamla Jugoslavia. Í Kroatia er nógv olja, kol og bauxit.
Í lýggju fruktagóðu dølunum í Norðurkroatia liggur væl fyri at dyrka frukt, t.d. dyrka teir blommur, vínber og aprikosur. Kroatar dyrka eisini nógv lín; úr treyjunum virka teir línklæði, tog og lørift, og úr frænum gera teir línolju. Línplantan verður skorin, tá ið leggurin gulnar í neðra. Plantan verður løgd at rota og síðan treskt; tá eru bara tægrirnar eftir.
Í 7. øld bygdu rómverjar gamla kroatiska havnabýin Dubrovnik. Har eru smalar gøtur og tjúkkir múrar. Av tí at býurin var væl vardur innan fyri múrarnar, gjørdist hann tydningarmikil handilsmiðdepil á hesum leiðum. Nógva ríkidømið, ið handilin gav av sær, var grundarlag og áeggjan til eina blómandi list, sum enn er til. Býurin fór illa í krígnum við serbar, men nógv er longu umvælt og bygt upp aftur.
Langa strondin við mongum oyggjum útifyri við hundraðtals víkum, strondum og djúpum hellum, har brøtt fjøll og høg bergstrond eru fyri, hava leingi drigið mong ferðafólk til sín. Í 1990 vóru fleiri enn 12 mió. útlendsk ferðafólk í landinum. Undir krígnum í 1990-árunum var mest sum eingin ferðavinna.
Slovenia og Kroatia eru norðan úr kavataktu Alpunum og suður at sólfevndu strondunum við Adriahav. Savaá rennur í ein landsynning ígjøgnum bæði londini, fer fram við báðum høvuðsstøðunum Ljubljana og Zagreb og rennur at enda í Donau. Fram við Sava er nógvastaðni slætt, fruktagott lendi. Fyri vestan í Slovenia er landsluturin Karst, ið eitur eftir stórslignu kálksteinsfjøllunum. Summi helli í Karstfjøllum, t.d. tey við Postonja, eru so stór sum dómkirkjuhválv. Av tí at bæði londini í øldir vóru undir keisaraveldinum Eysturríki-Ungarn, hava tey havt nógv mentanarligt samband við onnur lond í Evropa. Tá ið fyrri heimsbardagi var um at vera av, vórðu tey limað inn í nýstovnaða samveldisríkið Jugoslavia; men í 1991 lýstu tey seg sum fræls ríki.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Zagreb
Vídd: 56.540 km2
Fólkatal: 4.555.000
Alment mál: kroastiskt
Átrúnaður: kristindómur 89%, islam 1%, aðrir 10%
Stýrirlag: fólkaræði, fleirflokkaskipan
Gjaldoyra: kuna (HRK)


text:
Vit enda og taka saman um "fuglar og blómur"
Hvør bólkur fyrireikar eina framløgu. Tey eru byrjaði uppá uppgávuna í skúlanum og næmingarnar hava deilt uppgávuna millum sín, so at hvør næmingur hevur antin ein fugl ella eina blómu at greiða frá um.
Fuglur: útsjónd, flytifuglur ella støðufuglur,verpur, matur, annað
Blóma: útsjónd (blað, leggur og blóman)
Bólkur 1: Sámuel, Sofía, Margret, Teodor M
Bólkur 8: Barbara, Lý, Saranja, Theodor
Tjaldur, Lundi og skøra
Bólkur 2: Kristina, Rita, Jógvan Elias
Bólkur 9: Maria H, Anita, Halla, Daniel
Heysthaga sólja, stari, ravnur
Bólkur 3: Sólrun, Ró, Brian
Bólkur 10: Anna, Ida Maria, Katrin, Gilli
Gloym meg ei, mýrisnípa, likka
Bólkur 4: Hanus, Lydia, Bjørk
Bólkur 11: Sandra, Rannvá, Elna
Smæra, steinstólpa, bringureyði
Bólkur 5: Bárur, Sára, Marta
Bólkur 12: Maria, Karin, Regin, Johanna
Smæra, kráka,rita
Bólkur 6: Atli, Rókur, Brá, Heiðrun
Bólkur 13: Bartal, Agnar, Levi
Skøra, Tjaldur, lundi
Bólkur 7: Monica, Benjamin, MariaN, Mirjam
Bólkur 14: Hanus S, John, Elias
Heysthagasólja, stari, ravnur


text:
Skráseting
Tá tygum bíleggja/keypa, biðja vit um navn, bústað, telefonnummar og teldupost.
Upplýsingarnir verða einans nýttir til at avgreiða tygara bílegging við. Teir verða goymdir á tryggan hátt og verða ikki á nakran hátt givnir víðari.
Ynskja tygum, at vit ikki goyma upplýsingarnar, mugu tygum siga okkum frá hesum. Vit mugu tó goyma avrit av fakturum í 5 ár til grannskoðanina.
Tygara IP-bústaður verður skrásettur, men verður vanliga ikki nýttur til nakað. Hesin kann tó verða nýttur, um onkur bíleggur á følskum grundlarlag. Allar tílíkar bíleggingar verða meldaðar til løgregluna.
Tygum kunna eisini fáa tíðindabræv um nýggjar vørur og líknandi. Ynskja tygum at melda frá, ber tað sjálvandi eisini til.
Keyp uttan skráseting
Ynskja tygum ikki vera skrásettur sum keypari á www.stamps.fo, kunnu tygum bíleggja gjøgnum telefon ella senda okkum eitt faks, teldubræv ella vanligt bræv.
Prísir
Allir prísir á heimasíðuni verða vístir í donskum krónum (DKK) uttan mvg ella onnur avgjøld. Afturat bíleggingum til Danmarkar verða 5% løgd omaná samlaða prísin og til Fraklands verða 10% løgd omaná. Hetta verður víst í keypskurvini.
Gjalding
Tygum ráða sjálv/ur fyri, hvussu tygum vilja gjalda:
- umvegis PayPal til stamps@posta.fo. Hetta kostar 10,- kr í ómaksgjaldi, sum vit biðja teg vinaliga leggja omaná upphæddina.
- við gjaldskorti: FR/Dankort, Visakort, JCB ella Eurocard/Mastercard. Goldið verður umvegis tryggu heimasíðuna hjá DIBS.
- umvegis kontu okkara í Suðuroyar Sparikassa 9870 4271212
- við at skuldskriva kundakonto tygara
- umvegis PBS (bert til Danmarkar). Afturat bíleggingum til Danmarkar størri enn 80,00 krónur verða 5% løgd omaná í mvg.
GG: Vit taka ikki ímóti kekkum.
Girokonta: Keypmannahavn: 9541-625 9847
IBAN: DK02 3000 0006 2598 47
SWIFT/BIC: DABADKKK
Bílegging váttað
Tá ið tygum bíleggja vøru frá okkum, fáa tygum beinanvegin teldupost, sum váttar bíleggingina. Í váttanini stendur bíleggingarnummar, navn tygara og bústaður, gjaldsháttur, hvar vøran skal sendast, hvat umbiðið er og tílíkt. Hesa váttan eiga tygum at goyma.
Sendingargjald
Allar sendingar verða álagdar eitt ómaksgjald, sum er 20,00 kr. fyri haldarasendingar og 25,00 kr. fyri bíleggingar. Vit senda tað bílagda við vanligum brævi, tá ið keypið ikki fer upp um 1.000,00 kr. Annars verður tað sent sum skrásett bræv (”rekommanderað").
Vørulating
Vøran verður send við Posta. Um vøran ikki er á goymslu, fáa tygum boð um hetta við telduposti; annars eiga tygum at fáa vøruna í næstu viku ella vikuna eftir um bústaðurin er í Føroyum. Kemur vøran ikki fram, senda vit vøruna av nýggjum. Í slíkum føri, má Posta Stamps hava rímiliga vissu fyri, at vøran veruliga ikki er komin upp á pláss.
Fyrivarni
Vit taka fyrivarni um prísurin hækkar, meirvirðisgjaldi og øðrum gjøldum. Somuleiðis, um postsambandið fer, eins og villa er í tekstinum ella brek eru á myndini.
Klagurættindi
Posta Stamps veitir 1 ára klagurætt sum ásett í keypilógini umfatandi framleiðslu- og tilfarsfeilir, sum koma fram, tá vøran verður nýtt á vanligan hátt.
Klagurætturin er ikki galdandi fyri feilir, skaðar ella slit, sum beinleiðis ella óbeinleiðis er íkomin orsakað av skeivari nýtslu.
Klaga yvir feilir og manglar, sum keypari eigur at síggja, tá hann fær og sær vøruna, skal fráboðast Posta Stamps innan 30 dagar. Vøran kann tá verða send aftur til Posta Stamps til umvæling, umbýti ella, sbrt avtalu, at keypari fær keypspeningin aftur. Posta Stamps rindar kostnað fyri aftursending í samband við klagu innan fyri rímiligt mark.
Er talan um feilir, manglar ella vøru, ið ikki er komin fram, verður keypari at venda sær til:
Posta Stamps
Óðinshædd 2
FO-100 Tórshavn
Føroyar
T-postur: stamps@posta.fo
Vøra, ið verður latin inn aftur, skal eisini sendast til hesa adressuna. Gevið gætur, at Posta Stamps ikki tekur ímóti pakkum sendir pr eftirkrav. Afturlating kann eisini fremjast við at nokta at taka ímóti vøruni ella lata vøruna persónliga hjá Posta Stamps.
Tað er ikki eitt krav, men avgreiðslan verður alt annað líka lættari, um allar tær neyðugu upplýsingarnar eru við í pakkanum - t.d avrit av ordraváttan, skrásetingar- og kontunummar í peningastovni, hartil peningurin skal sendast og kanska eisini avrit av samskifti, ið hevur verið.
Iðranarrættur
Í fjúrtan dagar frá tí degi, tygum fáa vøruna, hava tygum rætt at iðra tygum um keypið.
Hetta sbrt. brúkaraavtalulógini (lóg nr 139 frá 29. mars 1978 "om visse forbrugeraftaler" - sett í gildi við kongligari fyriskipan nr. 483 frá 28. novembur 1979).
Angrar keypari eitt keyp, verður hann at senda Posta Stamps vøruna aftur í sama standi, ið vøran varð móttikin.
Tá Posta Stamps hevur móttikið og góðkent aftursendu vøruna, verður keypspeningurin sendur innan nakrar fáar dagar (frároknað post- og avgreiðslugjald) til keyparans kontu.
Kostnaðin av at senda vøruna aftur til Posta Stamps, ber keypari.
Góð ráð um keyp á alnótini
Keypa tygum á alnótini, skulu tygum bert keypa frá heimasíðum, ið uppgeva navn, tilhald/bústað, telefonnummar og teldutilskrift, so at tygum eftir keypið kunnu fáa samband aftur við fyritøkuna, gerst tað neyðugt.


text:
DISSONANT THOUGHT - Hansina á Norðurbryggjuni í Keypmannahavn/
Hansina Iversen. Norðurbryggjan. Fernisering leygardagin 27. august kl.15 http://www.nordatlantens.dk/
Framsýning í tíðarskeiðnum: 28. august – 16.oktobur2016
Dissonans er eitt herliga dynamiskt hugtak, sum tónleikasøguliga hevur sín ávísan týdning. Dissonans merkir upprunaliga misljóð, men fevnir eisini um okkurt, sum ljóðar øðrvísi - innan fyri modernismuna er hetta "øðrvísi" vorðið eitt lyklaorð, har hesin dissonansur ofta verður mettur sum idealið heldur enn tann avkláraða harmoniin.
Eg havi sæð myndirnar í atelierinum hjá Hansinu Ivesen, og tí kann eg viðmæla framsýningina, sum verður eitt dynamiskt fýrverkari av mótgangandi rørslum og tonkum. Fleiri av myndunum eru so risastórar, at tú sum áskoðari fært eina serliga, sansaliga uppliving av teimum, tá tú mentalt kavar inn í myndaflatuna.
Myndevnini hjá Hansinu Iversen eru serstøk og enn sum áður er talan um nonfigurativar myndir. Málningarnir stinga seg fram sum ein heildarupploysn av bæði geometriskum formum eins og einum materiellum og fysiskum streymi, ið er til staðar í verkunum sum breið, bylgjandi pensilstrok. Málningarnir hava einki heiti og einki ítøkiligt innihald, men teir innihalda ein úrdrátt av sansing. Ein kennir á sær, at málningarnir eru eitt úrslit av einum sinnisligum eins og einum fysiskum arbeiðshátti.
Dissonant Thought er ein sýning sprottin úr tankanum, fyri eygað – men kanska eisini fyri oyra? ”Dissonans” vísir til hoyrisansin. Man tosar um litljóð, og vit flyta okkum inn í samansansing; tað óskiljandi samanspælið, ið kyknar upp millum fleiri sansir. Málningarnir kunnu eisini, eins og heiti á sýningini sipar til, upplivast sum flótandi tankar ella ”tilvera”, ið taka við og avtaka í formi, broyta litir, styrkjast ella blikna – sum ”ljóða ymiskt”. Við øðrum orðum, ein sansalig heildaruppliving.


text:
Ársfundur í Riga í Lettlandi
Leiðarin fyri netverkinum Nordic Baltic Nursing Netverk komandi 2 árini er Johild Dulavík, altjóðasamskipari á Sjúkrarøktarfrøðideildini.
Týsdagin og mikudagin var árligi netverksfundurin hjá NBNN og hesuferð var Red Cross medical college of Riga Stradins Unviersity í Lettlandi www.rcms.lv vertur. Høvuðsendamálið er at fremja samstarv millum sjúkrarøktarfrøðideildir innan Norðanlond og Letland.
Føst skrá er at kjakast, orða og senda inn árligu umsøknina til Nordplus, hvørs pengar blíva brúktur til at stuðla lesandi og undirvísarum, sum eru á útveksling.
Harumframt bleiv kjakast um tað, sum rørir seg innan Sjúkrarøktarfrøðiútbúgvina, bæði innan ástøðiliga partin og kliniska partin, í mun til Bolognu krøvini.
Skipað varð fyri eini áhugaverdari vitja á sjúkrahúsinum í Riga, har deildarleiðarin á deildini fyri ov tíðliga fødd børn vísti runt og kunnaði um teirra dagligdag, sum var merktur av manglandi sjúkrarøktarfrøðingum við serútbúgving innan hettar økið.
Samanumtikið sera áhugaverdir dagar við blíðum og fyrikomandi vertum.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Árni Gregersen, ting.fo 13.11.2017 (13:28)
Royna at hava loysn til samgongufundin mikudagin
Stóru trupulleikarnir hjá samgonguni at fáa nóg mikið av atkvøðum til at atkvøða nýggju fiskivinnuskipanina ígjøgnum, forðar fyri øllum øðrum politiskum arbeiði.
Síðani hendan samgongan tók við hevur høvuðsendamálið verið at gera eina nýggja fiskivinnuskipan, men enn er ikki komið á mál. Tað seinasta er, at formaðurin í Javnaðarflokkinum, Aksel V. Johannesen, løgmaður, hevur boðað frá, at tveir av hansara floksfeløgum á tingi, ikki fara at atkvøða fyri nýskipanini, sum hon liggur nú.
Samgonguleiðarin hevur nýtt høvið tila t seta seg í samband við Miðflokkin, men tey almannakunngjørdu krøvini frá Miðflokkinum eru krøv sum sitandi samgonga ikki kann taka undir við.
So tann loysnin er ikki serliga nær.
Aðrar loysnir verða royndar, men um nøkur teirra ber á mál er óvist.
Roynt verður at hava eina loysn klára til samgongufundin mikudagiin. Løgmaður sjálvur fer í kvøld til Suðuroyar, har hann skal saman við floksfeløgum hava fund og greiða frá pensjónsnýskipanini.
Tað stutta av tí langa er, at samgongan er á katastrofukós. Finst ikki ein loysn uppá fiskivinnunýskipanina, so hevur hendan samgongan fingið so at siga onki burturúr. Og fiskivinnunýskipanin forðar fyri, at hini stórmálini verða loyst.
Tíðin hjá samgonguni gongur eisini undan. Hon hevur sitið í meira enn tvey ár og seinasta lagi 1.september 2019 er løgtingsval aftur.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
KLARINETT
Klarinettin hoyrir til træblásara familjuna. Orðið stava frá italska orðinum, clarino, sum merkir trompet.
Klarinettin var av fyrstan tíð eitt einfalt ljóðføri, kallað skalmeje, og fanst í nógvum ymiskum sniðum og støddum. Munnstykkið líktiskt tí á klarinettini, men tað vóru bert heilt fáir knappar at trýsta á.
Ein týskur ljóðføris byggjari, Johann Christoph Denner, gjørdi í uml. Ár 1700 ein registarknøtt og eftir hetta sá fyrsta klarinettin dagsins ljós.
Klarinettin er tað blásiljóðføri sum kann spæla flest nótar, høgar sum lágar, og hon er gjørd úr serliga útvaldum træsløgum, tó er byrjanarljóðføri oftast úr øðrum eftirgjørdum evni.
Í munnstykkinum er eitt blað, sum fer at titra, tá blást verður í. Hettar blaðið er rímuliga viðkvæmt, og má tí javnan skiftast út. Bløðini eru oftast gjørd úr bambusrørum, men fáast eisini í plastikki.Blaðið er spent fast í munstykkið við eini klemmu.
Tað finnast fleiri støddir av klarinettum, men tann vanliga at brúk er B-klarinettin.
Klarinettin verðu brúkt í fleiri ymiskum samanspælum, í fólkatónleiki, jazz tónleiki og í klassiskum tónleiki.
Til ber at byrja at spæla klarinett um 9 ára aldur.


text:
Líknandi greinar
Einar’s Akvavitt vunnið heiðursmerki á International Taste & Quality Institute (iTQi)
Einar’s Akvavitt hevur vunnið heiðursmerki á International Taste & Quality Institute (iTQi), sum er heimsins mætasta kapping fyri mat og drekkivørur. Einar’s Akvavitt fekk heiðurin Superior Taste Award, ið gevur 2 gullstjørnur. “Hetta er ein góð og kærkomin viðurkenning fyri Einar’s Distillery. Vit hava arbeitt hart og miðvíst við at menna Einar’s Akvavit, og hetta Les meira…
Ljós í Sumbiartunlinum
TRYGD Í TUNLUM: Í fjør undirskrivaðu Landsverk og P/F El Service sáttmála um at fáa gjørt eina trygdarskipan í Sumbiartunlinum. Teknikkhús er nú gjørt uttan fyri tunnilin, og í dag verða fyrstu ljósini í loftinum tendrað. Sum liður í ferðslutrygdararbeiðinum at fáa øllum tunlum í Føroyum neyðuga trygdarútgerð, gjørdi Landsverk í fjør eina avtalu við Les meira…
Henrik Old lagt kongin og er farin frá
Henrik Old fer úr embæti sínum sum landsstýrismaður Ja, tað er munur á, hvat Henrik Old hevur kradda til suðuoyrar enn okkara nissudukkir hava fingið til Norðoyggjar í hesum valskeiðinum. Henrik hevur arbeitt fyri eitt økið og tað er Suðuroy og tað hevur hann gjørt gott. Okkara løgtingsfólk og landsstýrisfólk her norðuri hava snork sovið Les meira…


text:
Almannaverkið sigur í miðlunum, at tað stendur um lív um námsfrøðingar ikki eru til arbeiðis. So skilji eg enn betur, at teir vilja hava hægri løn, og sama lønarlag sum sjúkrarøktarfrøðingar nú námsfrøðingarnir eisini eru “bachelorar”.
Nú tað verður lopið ógvusliga á námsfrøðingar, frá Fíggjarmálaráðnum og Almannaverkinum, tí teir eru farnir í verkfall, við kravið um hægri løn og rætt til at niðurleggja arbeiði – kom tað óvart á meg, at námsfrøðingar arbeiða sum “sosial- og sunheitsassistentar” ella sjúkrarøktarfrøðingar.
Skilji als ikki, at tað kann standa um lív, nú námsfrøðingar ikki eru til arbeiðis. So vítt eg veit, so skulu námsfrøðingar menna børn, menna og stuðla borgarum ið hava tørv á tí og ikki veita tungar røktaruppgávur.
Heilsuskúlin í Suðroynni
Seti fleiri sjúkrarøktarfrøðingar um tað er neyðugt og latið námsfrøðingarnar gera tað teir eiga og eru útbúnir til. Og um neyðugt útbúgvið fleiri heilsuhjálparar á skúlanum í Suðroynni.
Óli M. Lassen, ábyrgdarstjóri á 24.fo


text:
Bygdarráðið í Fámjin heitir á Løgtingið og landsstýrið um at raðfesta eina nýggja farleið til bygdina.
- Í stuttum kann sigast um Fámjinsvegin, at hann er smalur, hevur hættislig sving, har eru ov fá víkipláss, grót ryður dagliga oman á vegin, og sum heild er vegurin sera ringur at koyra eftir, serliga um veturin, sigur kommunustýrið í Fámjin í brævi til Løgtingið og landsstýrið.
Í brævinum, sum fyrst og fremst er stílað Kára P. Højgaard, landsstýrismanni í innlendismálum, vísir bygdarráðið á uppskotið hjá Landsverki um at gera ein tunnil til bygdina.
Smalur vegur
Í heildarætlanini fyri samferðslukervið, árini 2008 til 2020, vísir Landsverk á, at farleiðin Øravík-Fámjin er ein smalur vegur, sum liggur høgt og er sera brattur, har vanta vegakslar, og um veturin kunnu vera trupulleikar.
Sum uppskot til loysn á trupulleikanum vísir Landsverk á, at á ovasta strekkinum, umleið tveir kilometrar, kann við fyrimuni gerast ein tunnil, ið er 600-800 metrar, sum fer at bøta um størstu trupulleikarnar.
Samstundis staðfestir Landsverk í stóru samferðsluætlanini, Heildarætlan 2008 til 2020, at allur vegurin treingir til dagføring.
Men farleiðin til Fámjin er ikki raðfest - hvørki í heildarætlanini ella í fíggjarlógaruppskotinum. Og tað hevur um dagarnar fingið bygdaráðið í Fámjin at heita á landsstýrið um at fáa gjørt ein tunnil til Fámjins sum skjótast.


text:
Í 2016 hava føroyskar kvinnur havt valrætt í 100 ár , og í seinasta lagi í heyst, fara vit enn einaferð á val.
Altjóða kvinnudagin, sunnudagin 8. mars, varpa vit ljós á valrættin og valskipanir. Hvussu hevur valrætturin tænt føroyskum kvinnum, og hvør valskipan tænir kvinnuumboðanini best í dag? Ofta verður sagt, at trupult er at fáa kvinnur at stilla upp og at blíva valdar uttan fyri miðstaðarøkið. Er hetta so, og hvussu kunnu vit í so fall bøta um hetta? Kvinnuligir politikarar, veljarafeløg og valserfrøðingar luttaka.
Tiltakið verður í Klingruni í Norðurlandahúsinum 8. mars.


text:
Hóast samlaða tonnasjan í Bretlandi er minni enn í Danmark, hava bretar hálvatriðju ferð fleiri yvirmenn á sínum skipum enn danir. Orsøkin er helst, at Bretland leggur størri dent á útbúgving av framtíðarinnar sjófólkum enn gjørt verður í Danmark, skrivar
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"